
[bookmark: _Toc236354568]Rrëfenja e parë: - Ja bre, kjo është
Amerika! 
Tëmën bre,
prefesor, - nis ligjëratën e përditshme shoferi, - sa llafe të ndyra 

kishmë
dëgjuarë për Amerikën! Po na kishnë thënë-o, se këtu n’Amerikë njeriu
shfrytëzohet pe njeriut. çne bre! Mbroçkulla! Këtu, or byrazer, ndodh e
kundërta! 

Radha e
veturave në portat me pagesë të Trajboro Brixhit është e gjatë.

Megjithatë
unë kam kohë deri në fillimin e punës. Tej mbi Menhetten, që e kemi në krahun e
djathtë, kanë rënë rrezet e para të diellit dhe kjo kartolinë e rrallë e shtyn
mikun tim Peçon, ashtu me duar mbi timon, të më bëjë një raport përmbledhës me
përshtypjet e tij nga Amerika. Ai e ndjen që unë i dua rrëfenjat e tija në atë
gjuhën dialektale korçare, rrëfenja që më zbavisin pa masë dhe nuk shterrin
kurrë. 

Ikë sa të
duash larg, ore, - vazhdon Peçoja, - mendjen në Shqipëri do ta kesh! Një sy
këtu e dy atje. Unë atje kam pleqtë, siç i ke dhe zotrote. Edhe shokët e
kushurinjtë e mij, pleqtë i kanë në Shqipëri... Mendjen atje e kemi të tërë. Sa
bie telefoni, i pyesim: Keni korent-o? Po ujë? Si jeni me drita mo?

Kemi
qëndruar tek njëra nga kabinëzat mbi urën e Trajboros dhe Peçoja më zgjat
dorën. I jap paratë për kalimin e urës, ai paguan, hapet trari dhe makina
vazhdon rrugën për Kuins. 

Ja
kështuuuu, prefesor! Jetojmë kohëra të mrekullueshme, kur ne shqiptarët e
ardhur këtej, shumica mosha të reja, kemi lënë atje prindërit, pleq e plaka, që
të na e bëjnë edhe njëherë elektrifikimnë e përgjithshmë! 

Me Peçon,
vendet e punës i kemi pranë e pranë. Vetura është e tija, kurse pagën e urës e
bëj unë. E ai më shpie në punë çdo ditë. Ai më shpie edhe tani që puna e tij ka
një rënie. Punon në një kompani taksish dhe limuzinash, por kur shterrin
pasagjerët Peçon e kanë nga të parët që pushojnë. Po ai nuk e prish terezinë.
Paraqitet në mëngjes e pastaj kur i thonë që nuk ka punë për të, futet në një
kafe në Kuins e pret t’u bëjë ndonjë shërbim me pagesë shqiptarëve me makinën e
vet. 

Unë punoj
në një Strehë, ku rehabilitohen fëmijë me të meta, kryesisht jetimë. Streha
është e mbajtur mirë e financuar pjesërisht nga shteti i Nju Jorkut dhe më së
shumti nga dhurues kristianë. Po Motër Gjenovefa është aq e zonja, sa shpesh
arrin të marrë financime edhe nga qeveria federale. Ajo e ka themeluar vetë
Strehën e tani fluturon nga krenaria që Streha e saj është bërë model. Unë aty
organizoj argëtimet e fëmijëve dhe mbaj gjallë grupin e theatrit. Motër
Gjenovefa që ka sjellë për vete një krevat të thjeshtë e fle aty në Strehë, rri
orë të tëra duke parë inskenimet e mia mbi fëmijërinë e Linkolnit, Presidentit
të lavdishëm të Shteteve të Bashkuara. 

Puna më
ecën edhe më vjen keq që shokut tim Peços nuk i vete mbarë sikurse mua.
Nganjëherë më duket se ai e di që atë ditë nuk do të ketë punë as me taksi as me
limuzinë, por vjen, ja thjesht që të më bëjë lehtësi mua. E gjatë gjithë rrugës
së gjatë nuk lodhet duke folur. Shpesh them që do t’ia mbledh këto rrëfenja.
Jam i bindur që do t’i kujtoj të gjitha një e nga një ato që më ka treguar deri
më sot. Janë tregime të jetuar nga ai vetë, por ka plot nga të shqiptarëve të
tjerë, pasagjerë, që ia rrëfejnë rrugës dhe ai m’i sjell mua taze, të ngrohta.
Jam kureshtar të di, se çfarë u rrëfen ai të tjerëve për mua. Se nuk mund të
rrëfesh asgjë për një njeri si unë, që rri gojë kyçur e vetëm qesh hera -herës
duke dëgjuar shoferin gojë kripur, që nuk lodhet kurrë së rrëfyeri. E flet e
flet… Ja si tani: 

Rrimë këtu
në Amerikë e ndjekëm me drithërimë të tëra kacafytjet dashamirëse 

të
politikanëve atje, të cilave y thonë “kacafytje për të gjetur unitetnë”, unitet
që nuku vjen, ce është nisur ters… Po është nisur ters bre, që në përçapjen e
parë të Skënderbeut. Se ay e bëri me ugur të keq, o prefesor, qëkur për t’i
bashkuarë shqiptarët, zgjodhi për kuvënd Lezhën, që atëherë quhej Lesh!..

Shoferi u
jep një të fshirë xhamave, megjithëse ata mua më duken më të tejpashëm se
kurrë.

- Ka shumë
vjedhje në Shqipëri, thonë, korrupsion. Qeveritarët e politikanët e kanë
mendjen te paraja. Si e si, të bëhen milionerë! Prandaj është më mirë bre, kur
shtetin e drejtojnë të ngopurit, pasanikët. Këtë po përpiqen të realizojnë
partitë në Shqipëri. Që shtetin ta drejtojnë të pasurit, ka dy rrugë, prefesor:
ose të pasurit të bëhen ministra, ose ministrat të bëhen të pasur! Në mëmëdhe
po ndodh kjo e dyta; ministrat po bëhen të pasur!… Prandajza sa herë vete
andej-këtej y them shqiptarëve, kudo që janë: vëllezër Filadelfiotë,
Vaterburas, Njuxhersjotë, Bostonianë, Detroitjotë, çikagas, të ini krenarë për
mëmëdhenë e dashur ore! Atje në mëmëdhe, vjedhjet kanë qëllime të pastra,
fisnike. Atje vjedhin për pikësynime të nderçme… Njëherë vaftit, shteti i
rripte lëkurën individit për të mirë të përgjithshme, sot për të mirë të tij,
individi i rrjep lëkurën e përgjithshme shtetit.

Peçoja
vështron ca vrapues shalëjashtë, që ndjekin paralel veturën në të dy anët e
rrugës. Një burrë i ngjallmë mezi i lëviz kilet e tij e duket aq i rraskapitur,
sa të bësh be se ky është vrapimi i tij i fundit para se ta varrosin. 

- Sa e
kishmë ëndërruarë Amerikën, o prefesor, ëh?… Këtu shëndoshesh, fryhesh pa
dashur, o në p.. të sëmës! Ma shëkon ti prefesor, barkun, mullën time? Asnjë
thërrimë dhjamë, as një çiçkë bark nuk kam patur në Shqipëri! Xhan o ushqim i
Shqipërisë! Bëj unë tashi vrap, që të ul barkun, por varet e nga puna, bre. Se
nuk është fizkultura kryesorja. Më parë, këtu, bënja gjashtë ditë punë, po ama,
një ditë ia linja të tërën, vrapit. Nuk do linja punën për të vrapuar de!
Pastaj ra puna. Fillova të bëj pesë ditë punë e dy ditë vrap… Pastaj .. m’u
shkurtua akoma puna e fillova të bëj tri ditë punë e katër ditë vrap. Tani ka
një muaj, bëj vetëm … vrap!

Dhe miku
im nuk ka të rreshtur:

- Po sikur
është vetëm ky hall këtu! Mua nuk më janë ndarë hallet, qëkur vura këmbën. Pa
gjuhë, bre, pa gjë… Dy vitet e para punova pa letra, fshehur. Punonja në kat të
gjashtë po së prapthi, gjashtë kate dënë dhe! As e pashë diellin as më pa! Nuku
se amerikanët janë të rreptë, po kisha akoma në palcë të dredhurat e Selanikut.
Këtu, shokët e mij… ezmerë, - se mo na e marrin amerikanët për racizmë! ata
ezmerët dilnin e më blinin për të ngrënë, ata më mësonin zanatnë, gjuhën. Ja
atje thellë, ku isha, e mësova gjuhën e vëndit, gurgull! Pas dy vjetësh, kur
dolla mbi trotuaret lart, e mora vesh e xheç më ra dambllaja: gjuha që paskësha
mësuar bilbil, nuk paskej qënë anglisht, o prefesor, po… spanjollçe oreee!!!
Kur mos kem mamanë! Po si ore asnjëri nuk më tha, se ata hushkulurit ezmerë,
kishin qënë nga Porto Rikua! Më shkuanë dy vjet. Fillova anglishten nga e para.
Zhytem po s’mbytem unë!. Ama, thuaj hë, gjuhë më të zorçme, nuk bën nëna! Për
të folur, hajde de, pa për të shkrojtur, po nuk vajte në shkollë, aha, harro
mushkë…! Amerikanët, or byrazer, e shkruajnë “mace” dhe e lexojnë “qen”!
Fëmijët venë në shkollë dhe e mësojnë, ne të rriturit, hiç-o, ç’të na vijë nga
veshi. E kështu shtyhemi. Papo, është e bukur bre, kur e dëgjon tjetrin ta bëjë
mishmashnë në mes të supermarketit, t’i thotë së bijës: “Na moj ti dhi e
Ziçishtit! Mo më thuaj aj dont kerë, po mbylle grykën, ce të futa një pëllëmbë
të mirë, sa të harrosh pasuordin e internetit dhe gjer bë dhjetë numëra
celularësh!”…

Peçoja e
le tregimin dhe drejton gishtin nga një veturë që po na le pas. 

Shëko,
shëko!.. E pe atë Mercedesnë? Ia pe flamurë tonë mbi targët? 

Ia pashë.
i them unë. 

Gjen këtu
dhe shqiptarë që të marrin gjak në vetull. Fitojnë dhe e derdhën paranë lumë.
vazhdon Peçoja. Njëdizaj, një i njohuri im-njëherë vaftit bëmim zborë bashkë
me të, - blevi një shtëpi një milion dollarë. Kur mos kem babanë! Saktësisht:
një milion dollarë e 99 cent! Gjen bre këtu shqiptarë që hapin biznese, si ata
devollinjtë që kishnë hapur një servis veturash dhe kishnë marrë me mëditje
vetë amerikanët! Amerikanë bre, orgjinalë, kur mos i kem tërë! Dhe bile y
mësojnë atyre korçarçen tonë. Ja, u ngëtheva nga një vizitë në Shqipëri unë, e
vajta e po y rrëfenja devollinjve ç’kisha parë në mëmëdhe. Por më shumë u
trondit pe atyre që rrëfenja unë, ay amerikani zezak, që punonte për ta. Me
gojë hapur kamare pe habisë, dolli që poshtë maqinkës që po riparonte e më tha:
“Me gjith mënt “o? Ik or t’u mbylltë e mëndjes”, - ia bëri zezaku, -“ ce nuku
t’i ha njeri këto!?!”- “ Kur mos kem babanë!” i thashë. “Kur mos kem babanë,
edhe unë s’t’i besoj!” ma previ zezaku dyke zënë be për babanë zezak!

Në një
udhëkryq të Kuinsit, dy policë amerikanë me fytyra kinezësh, po i jepnin radhë
trafikut. Unë vura bast me veten se Peçoja tani do të hapte bisedë mbi kinezët.
Dhe e fitova bastin: 

Nganjëherë
nuk e merr vesh je në Amerikë apo gjëkundi tjatër!.. “hap temën tjetër Peçoja. -
Dhuratat që shqiptarët, blenë për të dërguar në Shqipëri, të gjitha mbajnë
etiketën e prodhimit Made in China! Po sikur na kanë mallkuarë, që të mos na
ndahet Kina kudo që të vemë, or tëmën e sëmës!… Ore, amerikanët si sistem,
fituanë mbi komunizmën, po si shpërblim e panë ç’y erdhi: iu mbush vendi me..
me… rusë-do ti a, polakë-do ti a, shqiptarë- do ti! Edhe një fitore kështu mbi
Kinën y duhet këtyre e pastaj, që të shohç një amerikan, do të duhet të shkosh
në rezervuaret e indjanëve! Edhe atje edhe jalla, kur ta gjesh! Ja kur mos kem
mamanë në e tepëroj! Do të ma shohç pastaj Amerikën! Hë-hë-hë!… Po amerikanët
janë të mençëm, ore, dhe tashi kanë filluarë ta kuptojnë mirë, se të drejtat e
njeriut në Kinë, nuku janë edhe aq keq or jo!...

Arritëm
përpara Strehës. Peçoja nuk kish më kohë të përfundonte të tërë temën e
kinezëve, të filipinëve, rusëve… Por, ja, kemi ditët e tjera që vijnë. Dhe unë
mahnitem sa mirë i zbërthen Peçoja vuajtjet, lumturitë e peripecitë e
shqiptarëve të mërguar në këtë tokë të Amerikës, në mes të këtij oqeani
mërgimtarësh nga e gjithë bota…. 

- Kur mos kem mamanë! 
Nëse mund
t’i themi ende djalë një dyzetvjeçari, vetëm se i ka faqet e kuqe dhe një dritë
gazi që nuk i ndahet nga sytë, Peçoja është djalë, madje një djalë i këndshëm.
Ai gërmon, nxjerr e na ve përpara gurë të çmuar nga përjetime të të tëra
llojeve: që nga një periudhë burgu, një punë e vështirë në parkun e mallrave të
Korçës, një dalje dyvjeçare në rrethinat e Selanikut dhe një hyrje e mundimshme
në Amerikë, me ndërmjetësinë e kurbetlinjve të vjetër korçarë. Këtu punoi ca
kohë si shofer brenda oborrit të një firme italo-amerikanësh, të cilët ia
lejojnë vetes të marrin në punë një mërgimtar, që ende nuk i ka letrat nga
autoritetet vendëse. Por nuk e linin Peçon të kalonte kurrë me kamion pragun e
portës së oborrit të tyre. Tej pragut, pushteti i punëdhënësve italianë merrte
fund.

Tani banon
pranë nesh në Mosholu Park, Norvud, Nju-Jork…

Stacioni i
parë i vizitave në shtëpinë time për të është rafti i librave. Edhe pse lexon
për bukuri Tajmsin, pa thënë që ka një etje të pashuar për gjithçka botohet në
atdhe, gjuha e Peços ruan koloritin e fshatrave të Fushës së Korçës ku edhe
është lindur. Ai mendon se vetëm kështu mund të ngjitin më mirë rrëfenjat e
tija. Unë them se e bën më shumë që të mos harrojë ta përdorë atë me bujtësat e
tij, kurbetlinjtë e vjetër, të cilëve ajo gjuhë u ka mbetur ashtu, pa pasur ata
asnjë mundësi e pa ndier asnjë nevojë për një përshtatje më bashkëkohore. 

Rrëfenjat
e Peços janë gazmore e, nganjëherë, ai më ngjan si një korrespondent i dërguar
në burgun e diktaturës e në qarqet e mërgimtarëve shqiptarë të Selanikut, të
Bostonit dhe të Nju-Jorkut, nga ku reportazhet e dhembjes, mendon ai, janë bërë
tashmë shumë. Ai duket sikur ka zbritur poshtë të gjuajë karaktere e ndodhi që
të bëjnë të mendosh se asnjëherë jeta nuk është vetëm e vështirë. 

Nga kjo
Peçoja duket pak i lehtë dhe jo aq serioz. Sidoqoftë, gjuha e tij na është bërë
si epidemi e këndshme, sa edhe unë e zë veten duke i thënë: 

Ce bre
Peço? Po ce o derëzi? Po ti qenke i lojtur o t’u mbylltë! 

Aty edhe
ime shoqe po më pyet me “ce o burrë”, ndërsa fëmijët kanë harruar të betohen si
më parë dhe tani të sigurojnë duke përdorur betimet e Peços: “Kur mos i kem të
tërë!” ose, edhe më prekshëm, me atë “kur mos kem mamanë!”

Kur na
vjen për vizitë, ai nuk e ka për gjë ta lëshojë gojën edhe në prani të gruas
sime. E pastaj nxiton t’i kërkojë asaj të falur duke e siguruar se ushqen për
të respekt.

Për
shkarjet e gojës, gjithë fajin, sipas tij, ia ka qyteti ku është rritur. 

Ama,
vërtet bre, kush i njeh mirë korçarët, - shfajësohej një ditë Peçoja, - nuk ua
merr për keq. Shko në Pazar të Korçës, brenda orës dëgjon më shumë të shiten
nga ato .. të nënave, se piperka e domate! Kur të qaj mamanë, çapëlojnë sytë e
gojën të tërë ata që zbresin për herë të parë Korçë e dëgjojnë: “T’ëmën! Po
ç’bëhet kështu or q..fjaj t’ëmën! Pat erdhur një herë një shkodran me shërbim,
në Grumbullim të Korçës, siç vinte pe vitesh. Këtë herë qëllovi që shefit të
një reparti, një natë më parë i kish vdekur babaj. Do vinin ta ngushëllonin
shokët e punës e ay shkodrani i shërbimit kish thënë: “Po vij dhe veta!” Po
juve e kuptoni tani sesi mbeti ay, kur i dëgjonte korçarët ta ngushëllonin
shokun e tyre: “T’ëmën bre Kiço, po babaj vdiq o në p… të s’ëmës, ëh?”
Shkodrani nuk u besonte veshëve. “Janë çmendur këta”,- thoshte me vete.
Fillonte i dyti: “ Po kur vdiq, bre Kiço?” “Sot më të gdhirë” ia kthente Kiçua.
“ Paaa! Si bre më të gdhirë?! E po m’i hëngsha t’ëmën, vdekja të merr kur t’i
dojë bytha!” Varda goja ore! Kur mos kem mamanë! Fillonte i treti: “Kur e kini
lënë varrimnë, o Kiço?” “ Më tre pas dreke” “ Më tre, ëh? Hiçgjë nuku jemi bre!
Sot mbi dhÃƒª,
nesër dënë dhÃƒª,
o më i ..fsha t’ëmën vdekjes! Ta thosh veç njëri, e po hajde de! Po tërë gojë
prishur, tërë me të shara nga nëna! Shkodrani i dha karar: kjo gojëprishje
ishte pe atyre riteve që nuku ia njohim njëri-tjatrit e mendovi se korçarët
gjithë këto, i kanë kundër mortjes. I erdhi radha atij vetë tashi. Juve e përfytyroni
të gjorë shkodran, me zë të bukur, i sjellçmë, delikat, që po matej të
kapërcente një ledh që s’e kish hedhur ndonjëherë. Djersët çurkë e nuk dinte si
ta niste me Kiçon: t’i shante më parë nënën apo t’i thosh udhë e mbarë
babajt?!… 

Ne qeshnim
duke fshirë lotët, kurse Peçoja na siguronte, se të tëra këto ishin të vërteta.


Kur mos
kem mamanë, në ju gënjej! 

E ky ishte
betimi i fundit i Peços me mamanë e tij. Atë betim ai nuk e përdor më.

Katër ditë
më pas Peços i vdiq e ëma. Në fillim e lajmëruan se ajo, befas, qe sëmurur
rëndë. Atë ditë unë i vajta në dhomë dhe e gjeta Peçon në lot. Nuk e kisha parë
të përlotur më parë dhe nuk e kam parë më që ato ditë. 

Ai më bëri
shenjë të hiqja pallton dhe vazhdoi të dëgjonte ato që i rrëfente në telefon e
motra që pati lënë Tiranën dhe kishte nxituar në fshat, ku banonin pleqtë.
Pastaj, miku im la telefonin dhe u ul në një kulltuk të vjetër. 

Mamaja po
na le, - tha me zë të shuar. Ka prerë gojën. 

Qëndruam
kështu pa folur nja dhjetë minuta. I gjori Peço shfryu tërë pikëllimin në një
psherëtimë. 

T’ëmën
ç’bëj këtu n’Amerikë, unë bre?! Ëh? Dua të siguroj një jetë më të mirë-o? Po
ç’duhet bre, kjo jetë, që do të më kujtojë se e lashë mamanë të më vdesë, jo
dyke i ndënjur pranë, por dyke pritur vetëm ç’më thonë në telefon!?.. “ Ti moj
korbë, po vdes?” e pyesin me siguri moshataret e saja, mamanë. “Po vdes”, u
thotë ajo. “ Po ku e ke djalën e vetmë?” - “Ai më ka vdekur më parë, katër vjet
të shkuara, kur u nis për Selanik… Që të rronte!… E andej më vdiq!”.

Dhe Peçoja
qante duke mos u përpjekur fare ta mbyste vajin dhe i fshihte lotët me dorë.
Pëllëmbët i ishin bërë qull. Unë i vura thjesht krahun mbi sup dhe mezi
përmbahesha vetë. Kur Peçoja mbyste ngashërimin, i linte udhë bisedës
imagjinare që bënte e ëma me shoqet e saja plaka.

- “E që
atëherë nuk e ke parë më, moj ditëzezë?” “ Ja, për ta parë po nisem” …

Peçoja u
ngrit me rrëmbim dhe u vërsul në banjë. Pas pak doli duke fshirë fytyrën

me
peshqir. Ishte qetësuar disi. Më pa drejt në sy e më tha: 

I ndodh
bre, kjo, shumë mërgimtarëve. Nuku kanë se ç’të bëjnë, ce nuku këthehen dot më
këtu. Pa marrë dokumentet, nuku puthin më dot në Amerikë!.. Vetë e dinë sesi i
gëlltisin halle të tilla!.. Ama unë nuk e duroj dot. Nuku duroj! Më zuri pa
pritur kjo arë gungë, mor më ia …. Ngreu prefesor, e ikë të lutem. Ikë! 

çfarë
pate?! - e pyeta i befasuar që desh të më përcillte. 

Të tjerët
nuku ma dinë hallë, kështu si ma di ti dhe jotë shoqe. Ata dhe do të më flasën
edhe do të pinë me mua kafe. Po yve, ty dhe zonjës, unë nuk ju dal dot përpara.
Se juve e patë si mua po më vdes nëna e më patë si po rri këtu, në këtë ***
vend, ngaqë pastaj nuku këthehem dot më. 

E di Peço,
nisu! e këshillova unë me vendosmëri. - Do të kujdesem unë për biletën tënde…
Kushedi më vonë… Ti po vuan shumë. Ikë, dëgjomë mua!

Ai u plas
në krevat.

Nuku
mundem. Babaj thotë: “Mos hajde”. Motra më kërcënon: “Po erdhe, nuk të flas më
me gojë! Bëre gjithë këto sakrifica. Tani merr dokumentet dhe për gruan e
fëmijët”… Gruaja… Rezarta, më thotë: “Bëj si të duash”.

Unë vendosa
t’i jepja fund egërsisht, lëkundjes së tij.

Mos i
dëgjo ata. Unë të them shko! 

Ai filloi
të dëneste përsëri dhe gjendja u rëndua mjaft.

As i
dëgjoj ata unë or jo! Asnjërin pe tyre! Por… do të dëgjoj mamanë… Ajo, para se
të priste gojën, i ka porositur: “ M’i thoni Peços: mamaja do që të mos vish!
Ky është amanet im i fundit. Ma shkeltë, do t’ju mallkoj të gjithëve që nga
gropa!”,- u ka thënë… Pandaj po më luten të tërë, që të mos u vete…

Shkulmat e
dënesave po e mbytnin njeriun e gjorë. Ai nuk më fliste dot, por me dorë më
bënte shenjë të largohesha dhe ashtu, nëpër trazim të shpirtit të tij, gjente
radhë e më thoshte: 

Ikë, të
lutem ikë! Dua të rri vetëm. 

* * *

Mamaja e
Peços vdiq atë natë. E kishin vënë plakën në varrezat e fshatit. 

Ime shoqe
dhe unë i bëmë një vizitë Peços, pas varrimit. Ai tani ishte krejt i qetë.
Furtuna kishte kaluar e pati bërë dëme, por mbi shkatërrimin, kishte hedhur
synë një diell i qetë dhe i ngrohtë.

Ai i
buzëqeshi gruas sime dhe, duke na servirur nga një gotë ujë me akull, na tregoi
se varrimi kishte përfunduar gjysmë ore më parë.

- Kishnë
marrë me qira një celular të një fshatari që punonte në Greqi. E mbante nipi
im. “ Mos të më flasë njeri në atë celular,- i thashë nipit,- vetëm mbajeni
tërë kohën hapur e lemëni të dëgjoj”. Vetëm një shok pe atyre të parkut të
mallrave nuku iu bind nipit e porosisë time, po iu afrua celularit e më thirri.
“Jam Tirka, Peço, mbaje veten! Që pe Korçe, në këtë mes dimri, të kemi ardhur
pesë shokë!” Ay desh të fliste akoma, po nipi e largovi… Në odën e burrave më
bëhej se ndjenja erën e duhanit. Pasaj, dëgjonja gratë që qanin. Një e dy
përmendej emri im,… që ime-më, e zeza, nuk më pati pranë… Celulari kishte
cilësi të mirë. Motrës sime i ra të fikët. Dëgjonja që thërrisnin për ujë.
“Ujë, ujë!”- ulërinin tëra gratë njëherësh, me alarmë. Dëgjova kur nxuarrë
mamanë dhe e nisnë në varrezë të fshatit. Dëgjoheshin këshillat e burrave:
“Veri dorën këtu, ju të dy ngrijeni arkivolë nga ajo anë!”. Pasaj me sytë e
mendjes shëkonja tërë rrugën e fshatit, ce dëgjonja dëborën e pashkelur, që
kërciste dënë çapet e njerëzve që e mbajtnë mamanë time mbi supe, gjer te
varri. Edhe kërcitja e dëborës dëgjoheshe, kur mos kem….

Këtu
Peçoja u kujtua. Dhe qeshi hidhur:

Tani nuku
do betohem më “kur mos kem mamanë!” tha me një buzëgaz të hidhur. “Tani unë
atë… nuk e kam më!”

Në dhomë
ra heshtja. Peçoja bëri edhe një përpjekje të shfaqej si më parë, i gjallë e me
humor. 

Nuk e kam
më… Dhe unë… Oho, ku ka si unë bre! Unë jam n’Amerikë ore! 

Vetironia
e tij nuk kishte asnjë dritë nga ai gazi që Peçon s’e linte kurrë. Peçoja
dështoi në përpjekjen e tij. Dhe zuri përsëri të qajë…. 

- Një nuse shqiptare rrëmbehet në Nju Jork 
Tëmën
bre!, duhej pa tjetër të vinja gjer në Amerikë që të mësonja se sa ndryshojnë
zakonet nga të katër anët e vendit tonë të vockël. Po çudia më e madhe është se
ca krahina jo vetëm që i ruajnë duke ua treguar nipkave të lindur në Amerikë se
ç’lloj zakonesh ndiqnin një herë e një kohë, po edhe i ndjekin këto zakone
akoma. I venë në jetë si në fshat edhe këtu, në mes të Menhettenit! Paçka se në
vend të oborrit të fshatit, tani kanë tri metro trotuar, në vend të qenit, kanë
një alarm e në vend të kalit venë e marrën nusen me limuzinë!

Ca ditë të
shkuara, një të diel, e kishnja parkuar limuzinën, - demek, kalën e nuses, -
para një billdingu. Në një nga apartamentet, në kat të tetëmbëdhjetë, ca gra
këndonin këngë popullore për çupën që po e nxirrnin nuse pe shtëpisë së babajt.
Rrugica ishte e ngushtë, siç janë të ngushta e të kufizuara tërë rrugicat e
Menhettenit, që kanë veç një drejtim kalimi. 

Një makinë
policie kaloi bri meje dhe oficeri pa me një farë dyshimi se si kishnja
parkuar, po nuku tha gjë. Para 40 e ca vjetësh në fshat, ma ha mendja, parkime
nuku kish dhe asnjëri nuku ta shihte kalën me dyshim.

Në këto
mendime më thanë të ngjitsha lart, ce më kërkonin. Vajçë pas atij që kish
erdhur të më merrte. 

Ishte një
goxha ndërtesë me roje me uniformë. Një njeri tjatër, po me uniformë, na
shoqërovi deri te ashensori dhe hyri tok me ne gjer në kat të tetëmbedhjetë, ku
na la të dalëm për të vajtur në apartamentin ku qe nusja, ku ish rritur që
foshnjë e gjer sa pat mbaruar universitetet radhë. Hajde apartament, hajde!
Lluks o lluks, të të ikte mendja, kur të qaj babanë! Ishte familje e kamur, e ardhur
n’Amerikë që para tridhjetë e kusur vjetësh, që kur Titua pat hequr gardhet e
kufinjve. Më pritnë me shumë respekt, megjithë rrëmujën që sillnin tërë ata
njerëz të ndodhur aty e me tërë zhurmën që bëhej. Në një qoshe të korridorit
ndodhej një pjano e madhe, kurse dëpër mure kish piktura, vënë në ca korniza të
rënda, ngjyrë floriri. Para se të hynim në atë sallon ku rrinin burrat, nusja
na kalovi përpara. çupë, po çupë ore! T’i rrëmbenje kokën bre, e të iknje me
vrap. T’i thoshe të Madhit Zot: e po mja’o Zot! Mjaft, veru kyçnë martesave
tashi, ce nuse si kjo, në donjë planet tjatër ndofta, por mbi këtë rruzull,
nuku vjen më! E gjatë, si selvi e stolisur. Vinte, sidozot, një pëllëmbë mbi
mua: me një celular që e shtërngonte mes supit dhe veshit e me një hartë në
dorë, i shpjegonte donjë shoqes së saj, se ku ishnë drejtimet e hotelit, ku do
shtrohej darka. Ajo më pa mua, kapellën time pe limuzinisti, më njohu se kush
ishnja dhe kërkovi ndjesë në telefon. Më dha dorën e më tha: 

Unë jam
nusja! Tash ti je pjesë e kujtimeve në këtë ditë të lumtun për mue! 

Të
trashëgohesh! E mbushç shtëpinë me djem! - ia bëra. 

Nga dhoma
e grave krisi kënga që thosh pak a shumë , - se tani s’i mbaj mend fjalë për
fjalë e rimë për rimë, që thosh: - “kali që po të merr tynë, të sjelltë të
shohç babanë, kali që po të merr tynë, të sjelltë të shohç mamanë, kali që të
merr tynë, të sjelltë të shohç gjyshnë… “ 

Nga lista
e këngës mora vesh, se i zoti i shtëpisë, veç nuses, kish edhe gjashtë fëmijë
të tjerë, për të cilët duhej të vinte kali, që në këtë rast, ishte limuzina dhe
unë përfaqësuesi i saj. Qënkej dashur të ngjitsha lart unë, që gratë të merrnin
këngën e kalit.

Më qirasnë
me ëmbëlsirë, darovita dhe u derdha tatëpjetë kateve, se do nxirrnin nusen..

Njerëzit
filluan të zbrisnin. Në sallon poshtë. dëgjoshin gratë që kishnë zbritur dyke
kënduarë, po para se të shfaqshin ato, dolli dhëndri i qeshur, i qeshur sa të
thoshe ti, se nuku nevojitej më djellë në Menhetten! Ay u fut në limuzinët dhe
u afrua afër dritares të shëkonte. Duallë gratë që këndonin. Të tëra i kishnë
sytë me lot dhe, - si duket nga mallëngjimi, - nuk e vazhdonin dot më këngën e
kalit, që do ta kthente nusen të shihte të vetët, dyke filluar nga gjyshi. Si
nuku e shpunë dot këngën gjer në fund, gratë nisnë të fshinin lotët, por
mendjen e kishnë nga porta, pe ku do dilte nusja. 

Vetura e
policisë po vinte gjene prapa meje. 

Tëmën!, -
thashë me vete, - këta hajvanët duan të ma kripin, të më zenë më 

donjë faj!

Por
oficerat vetëm një vështrim hodhnë nga unë, se u bënë më shumë kurreshtarë me
dasmën. Ec, e shëko prapa ata.

Po dilte
nusja. Unë nuku kishnja parë donjë zakon të tillë. Theatro o theatro, kur të
qaj tërë! Ishin dy vëllezër të dhëndrit, që duallë nga dera me kurriz e seç
tërhiqnin me zor, të thoshe ti donjë sëndyq, a baulle të rëndë. Tëmën,
ç’tërheqën këta-o?! Kur shoh unë: nusen! Tërheqkëshin nusen, ore! Këtë radhë
ajo nusja e lumtur e katit të tetëmbëdhjetë, qante, përpëlitej e u
kundërshtonte atyre që donin ta merrnin gati zvarrë. Demek, ajo nuku donte të
dilte nga dera e babajt, por nuku kish ç’të bënte, ce po e rrëmbenin! Ata ishnë
djem të fuqishmë dhe e tërhiqnin pa pikë mëshire. Tashi edhe ajo xhanëm, bënte
sëkur u kundërshtonte, por ama, për të qarë qante vërtet! Dhëndri prapa meje qe
rehatuar në limuzinë dhe vështronte me buzët vesh më vesh, në gaz! Ce të mos
qeshte ay!..

Te dera,
prapa nuses, duallë dhe prindët. Babaj e mbante veten, por nënës i vinin lotët
lumë. Qanin gjyshi me gjyshen, qanin motrat e vëllezërit, por asnjë nuk e
ndihmonte çupën. Veç njëri nga vëllezërit e veckël, u hodh në ndihmë të motrës
që luftonte me ata që po e rrëmbenin. Por nusja la të qarët, i këputi të
vëllajt një pëllëmbë dhe ay shkovi i bindur të qante në grupin e familjarëve të
tjerë, që ishnë të prekur jo pe atij rrëmbimi theatror, por ngaqë çupa njëherë
e përgjithmonë po u ikte vërtet pe rrethit të ngrohtë familjar. Njësoj-o siç
qajmë të tërë, kur nxjerrëm për herë të fundit nga shtëpia, çupat, motrat,
kushërirat.

Përleshja
u bë më e fortë, kur njerëzit e dhëndrit deshnë ta hipnin nusen në limuzinë,
nga dera që unë paçë lënë hapur. Aty nusja m’u duk se nuk desh të hipte vërtet.
Të qarat u shtuanë edhe më.

Në atë
çast, - ja kur mos kem babanë në gënjej, - u dëgjuanë dy të shtëna kobureje dhe
të tërë ngrimë. Ngriu nusja, ngrinë ata që po e tërhiqnin pe krahësh. Aty para
hundëve të limuzinës, shohëm dy polica që po vrapojnë drejt nesh. Në duar kanë
koburet, që akoma nxjerrën tym pe grykave. Ne nuk e kishmë vënë re fare që
makina e policisë që pat kaluar aty përpara, pat qëndruar ca metro më tej. Kush
e kish mëndjen te policat! Ata patnë soditur daljen e nuses dhe kur panë që ajo
përpëlitej në krahët e dy meshkujve, çapëlyenë sytë e dhanë alarmën: “Friizë!
Friiiizë!”

Pushuanë
të qarat. Policat u drejtuan revolet atyre që po rrëmbenin nusen dhe u thanë të
mos lëvizin. Vëllezërit e dhëndrit, dyke qeshur, i ngritnë duart lart. Qeshnin
ata, po nuk qeshnin hiç policat! Njëri polic ruante me grykën e kobures, tjetri
i urdhërovi djemtë të mbështetshin me të dy duart mbi limuzinë dhe i kontrollovi
për armë, pa u vënë veshin shpegimeve që u vinin nga dasmorët që i rrethonin
nga të katër anët. 

Rrëmbim
personi, - thanë dy policët. I organizuar! 

Njëri nga
ata mbeti me kobure ngrehur të mbante dasmorët, kurse tjetri i hoqi mënjanë dy
njerëzit e dhëndrit dhe nusen. 

Ti, - më
tha mua polici që ruante, - merr dokumentet dhe shko me të tjerët. _ 

Asnjeri
tjatër mos afrohet! u ulërinte krushqisë. Apo nuk oshëtijnë rrugët e
Menhettenit!

Dasmorët
zbardhnin dhëmbët. Asnjëri nga të nuses nuk qante më. “Hej o bela”, - thashë
unë me vete, - “edhe kjo na duhej tani. Do ta kaloj në burg natën sonte!”

Mora
dokumentet dhe u bashkova edhe unë me grupnë. Po ta quanin vërtet rrëmbim e po
të mos bindshin policat, unë duhet ta hanja mirë se kishnja mjetin, mjetnë e rrëmbimit!.
Gjobë po e po, por tashi si vajtnë punët, gjobën ta puthnja!

Nusja dyke
qeshur me një kërkëllimë të butë, po shpegonte tërë historinë. Ajo u foli për
zakonin e dikurshmë të fshatit të tyre, u tha se ajo po e zbatonte edhe këtu
nën grataçielat e Menhettenit, për t’u bërë qefnë gjyshërve pleq dhe shpresonte
se dasma nuku do kish tronditur rendin publik. Policët, një i zi e një i
bardhë, e shëkonin me mosbesim. I pyetnë dhe ata dy të tjerët dhe ata thanë po
të njëjtën gjë. Më panë mua dokumentet, u tregova që punonja për një firmë të
njohur limuzinash dhe u thashë që unë aty nuk hynja hiç, se unë isha thjesht i
paguarë. 

Tërë
shoferët që angazhohen për rrëmbime, paguhen, - tha polici i zi. 

Në atë
kohë dyke u rënë sirenave, erdhën dhe tri makina të tjera të policisë, me

një vargan
me polica, që sakaq duallë nga veturat dhe u bashkuanë me ne. Zallamahi e
madhe, ore. U zu trafiku e mizëri e kalimtarëve na rrethoi anembanë. Policat
llafosshin me njëri tjetrin vështronin nga dasmorët dhe dalëngadalë po bindshin.


Je më
shumë se tetëmbëdhjetë vjeçe? e pyeti nusen njëri pe tyre, sa për 

formë, se
tani ishnë sqaruarë të tëra. 

Ohu! tha
nusja. - Faleminderit që dyshoni për këtë! Unë jam avokate 

dhe… dhe
bile punoj në një agjenci për të drejtat e njeriut!

Policat u
shkrehnë fare. Njëri foli me qendrën në radio dhe ua tregovi meselenë me buzë
në gaz. 

Vazhdoni!
- tha duke mbyllur radion. Shumë interesant. Paçi jetë të lumtur! 

Mua më
dhanë dokumentet e unë psherëtiva i çliruarë. Nusja ua zgjati gjene

duart të
dy krushqëve që aty më parë po e “rrëmbenin” dhe ata nisën ta tërheqin me zorr
që nga mesi i policave. Vajza zu të shtirej prapë sikur kundërshtonte, sikur u
kërkonte ndihmë popullit të Nju Jorkut dhe kur iu afrua limuzinës, ajo u këthye
edhe një here, ashtu si demek duke qarë dhe çapkënçe ua shkeli synë policave,
që rrinin duarkryq dhe dyke parë çupën shqiptare, dukshin sikur u lëshonte goja
lëng. 

Kot paska
qënë martesa jonë, - thoshin me vete policat më të vjetër. 

E
ç’shpresa mbetnë më për ne, - dukej sëkur thoshin policat beqarë. 

E nuku
flisnin asnjë llaf, por mendonin me vete se me çupa të tilla të bukura,

fshatrave
të Shqipërisë, domosdo do t’u shkrepte dërmend një zakon si ky i rrëmbimit. 

Ajo, nusja
që po dilte sot nga Menhetteni, ia vlente të bënje marrëzinë e ta

rrëmbenje!…
Kur mos kem babanë, edhe gjyqet e Amerikës të nxirrnin me siguri të pafajshmë!…

katërt: Një politikan i Tiranës vjen në Uashington 
Nuk heq,
që nuk heq dorë Nesti nga politika!.. 

Nesti këtu
në Nju Jork dhe im kunat atje në Tiranë, secili nga një djalë të vetëm kanë, po
veç, kur bëjnë be për kokë të kryetarit të partisë, besoju, s’të gënjejnë! 

“Shëko bre
kushëri punën këtu n’Amerikë, se e ke të mirë,- i them ngaherë Nestit,- e mos
shëko ç’bëjnë ata që kacafyten në Shqipëri, oreee!” “Qepe, Peço, se ti nuk di
nga lidhet gomari, ma këthen ay. E mira jonë është në mëmëdhe!” 

Tëmën e
sëmës, që nga Amerika, Nesti paguan kuotat e partisë në Shqipëri! Seç e kanë
vënë atje në një këshill të përgjithshmë, vete jep intervista, del në televizor
e u thotë broçkulla sikur demek, Amerika i ka sytë te parti e tyre! 

Më vjen
Nesti një natë, kur po parkonja limuzinën e më pyet a do isha i zënë javën që
vinte. E pyeta ç’kërkonte e më tha se të mërkurë, më desh me limuzinë në
Vashington. 

I madhi i
partisë tonë vjen nga Tirana e do që të takojë të mëdhenjtë e 

këtushmë,
- tha. - Ti do vish me mua e do të të mbaj atje. Ta kesh për nder, se limuzina
tënde do të vejë dëpër tërë takimet. Të pëlqen?” 

Më
pëlqejnë paratë, - i thashë. - Unë punë dua! 

Ay më
tregovi për zgjedhjet që do bëshin në Shqipëri ato ditë e më tha se për këtë

Nesti do
të shkonte që nga Amerika e do rrinte dy javë në Tiranë. Do ikte tok me të
madhë e partisë, pe Vashingtonit, në një aropllan. Unë do i shpinja gjer në
aroport e pastaj do këthesha vetë në Nju Jork, të premten mbrëma. 

E prishur
mos qoftë! - i thashë. 

Nesti më
porositi ta qepnja gojën për sa do shihnja e sa do dëgjonja. Zgjedhjet

në
Shqipëri ishin të fituara dhe ardhja në Vashington do t’u vinte vulën. 

Paratë nuk
do të t’i kursejmë, - tha Nesti, - po këto dy gjëra i duam nga tynë: 

limuzinë
të ndritur dhe gojë të qepur! 

S’të flas
dot , - ia bëra se e kam qepur që qëparë! 

Ma
shtërngovi dorën sa më krisnë koskat e me Nestin u pamë të mërkurë.

Nga Tirana
të nesmen më mori kunati pa gdhirë në telefon e dukej se po

fluturonte:
- Ay…, dëgjon-o? Ay, i madhi jonë, vjen atje! më tha, - po nuku flas dot gjatë
se s’kam para! Dhe krëk ma mbylli.

Si Nesti
dhe kunati im paskej plot këtu te ne, se Kryetarë e partisë, atë të mërkurë
mbrëma, n’aroport të Vashingtonit, kishnë dalë ta prisnin nja njëqind veta.
Nesti më tha që ta hiqnja limuzinën mënjanë se ai, pas takimit me mërgimtarët,
do ta nxirrkej Shefnë nga një derickë e fshehtë. Ashtu u bë. I mbajta hapur
derën Shefit, ay hipi me nxitim në limuzinë, tok me një badigard, dy ndihmësat
që kish me vete, pas tyre Nesti dhe çamë ferrën dëpër natë. Nesti më jepte
drejtimnë e ata flisnin për zgjedhjet e për ca spiunë të partisë që paskërkshin
nxjerrë sekretnë e udhëtimit të Shefit n’Amerikë. Nga llafet e tyre mësonja se
dhe njerëzit që e njatjetuan në aroport, nuk patnë arritur të marrën vesh as
hotelë as vendet e takimeve me politikanët amerikanë. Desh Zoti, sekreti nuk ka
dalë i tëri, psherëtivi Shefi.

I shpura
buzë lumit Potomak, në një hotel të zinxhirit Hollidei Inn. Potomaku, vënde
vënde, më kujton Devollë, kur e frynin shirat e vjeshtës. Zumë dhomat: ca oda
pa salltanete në kat të katërt. Mysafirët pe Tirane iu sulë krevatve e ranë si
të vdekur. Mua më patnë caktuar në një odë me badigardë, që as më foli as i
fola, se dhe ay ra top në krevat. 

Të nesmen
u ngrita shpejt e bëra gati limuzinën. E fërkova e bëra xixë dhe nisa të
prisnja rrugën e parë, po asnjeri s’po bëshe i gjallë. Aty afër drekës njëri pe
ndihmësave dolli nga hoteli, u këthye sakaq duarmbushur me gazetat më kryesore
amerikane dhe u ngjit me to, në odë të Shefit. Ndihmësin e pashë prapë në
ballkon, që më thirri lart se Shefi desh të më takonte. Lashë fërkimnë e
limuzinës e bëra përpjetë shkallëve. Kryemysafiri më dha dorën e më falnderovi.
Atij i qe bërë qefi shumë, që isha kusho me Nestin. Kushua, aty mënjanë, qeshte
si maçok. Ndihmësi tjetër në odët ngjitur, po provonte të lidhej me Librazhdin.
Me ç’dukej ai nuk kish gjetur cilësi të mirë linje, se të thirrurat po shponin
muret. 

Alo
Librazhdi këtu Vashingtoni? Më lidh me Ruzhdinë. Këtu Vashingtoni 

jemi…
Librazhdi? Ruzhdi? Hë… E prezantuat kandidatnë-o? 

Ca më tej
ay solli te Kryetari lajmet e Librazhdit dhe tregovi se tërë gazetat e

vendit
vrisnin mëndjen për kët udhëtim n’Amerikë. Ay tha se për këtë udhë, entuziazmi
në besnikët e partisë, kish arritur qiellë e ish ngjtur më la. Në sytë e
mëndjes, mua m’u fanit kunati.

U kërkova
të më jepnin lejë të dilnja e t’i prisnja te limuzina, por Shefi më tha se do
hamim bukë tok, aty brenda në dhomë të tij. Badigardi solli dy pica të mëdha sa
dy lëmenj dhe u mblodhmë të tërë rreth tryezës. Ashtu siç përtypçim, pica u
kujtovi atyre Italinë dhe atëças u përshesh muhabeti: u zu në gojë një farë
Ruteli, komisjoni i zgjedhjeve në Kurbnesh, një fjalim që paskërke mbajtur një
me emër Beluskoni, lista shumëemrore që duhej rishëkuarë, blerja e një
mikrobusi Fiat për partinë, prapë pica dhe prapë nevoja e kontakteve më të
shumta me Italinë.

Pas dreke
e fshiva edhe dy herë të tjera limuzinën po nuk vajtmë asgjëkundi. Dhe ata
prapë u shtrinë shpejt. Tëmën, thashë, kaq të lodhur të jenë këta-o?! 

Do kishim
ditë të ngarkuarë të nesmen e unë që pa gdhirë i futa një të hekurosur
kostumit. Ama, krëckë e kisha! E vishnja për herë të parë. Sebepi ish i madh
bre. Nuk do të dilnja si rozgë, kur t’i hapnja derën Kryetarit n’oborr të
Departmentit të Shtetit, a dofta … në Shtëpi të Bardhë! Ama, më kujtohej Shtëpi
e Bardhë - shurra më zinte! Ajrosa limuzinën i shfryva ca livando nga shishka
më e mirë dhe i kuptosa dyert. Pastaj nisa ta fërkonja maqinën prapë. Fërko e
fërko… Po më bëshin gishtrinjtë copë, e ata s’bëshin të gjallë! 

Nga ora
njëmbëdhjetë Kryetari dolli në ballkon të tij. Më pa te limuzina, e ma bëri
njatjeta me dorë. Pastaj u ul në një karrekllë e piu atje një kafe e dy
Marllboro. U këthye prapë brenda, po nuk harrovi të më thërriste lart. Vajçë.
Në korridor ngatërroshin të thirrurat e ndihmësave, që që nga dhomat e tyre,
lidhçin me zonat e zgjedhjeve në mëmëdhe: 

Këtu
Vashingtoni! O ti Fieri, a i ndreqtë listat e votuesve të Sheqit 

të Madh?
Nga Vashingtoni pyesim…. Alo! Paskuqani…

Bëhej një
lëmazhdë emrash e fshatrash shqiptarë, që flisnin me Vashingtonë,

aq sa të
hipte dëpër trup një zjarrllëk respekti a krenarie për këta djem të palodhur,
që këtu dy çape pe Shtëpisë së Bardhë, mëndjen e kishnë atje te zgjedhjet, te
kutitë… Nuk dinin pushim, ata oreee, por varda, sa mbaronin me Bilishtnë
kërkonin Hotolishtnë, sa linin Paskuqanë, lidhçin me Murriqanë! Kur mos i kem
tërë, bota qe bërë e vockël!..

Ndihmësat
i suallë Shefit një vandak fletësh me artikujt pe të gazetave shqiptare, që
vizitën e tij të papritur në Vashington njëra palë e shëkonte si ogur të mirë,
kurse pala tjetër e shëkonte me shqetësim, me parashikim të donjë lëvizje të
papritur të politikës së jashme të Bushit. Hamendje gjithfarë-o!. “Obo-bo ç’do
më hapet punë mua” thashë me vete dhe xheç zbrita prapë të fërkonja limuzinën,
po Shefi më tha të rrinja se do hamim prapë drekë.

Sufllaqkat
që kish blerë bodigardi ishin të nxehta. Sufllaqet shiteshin shumë n’Amerikë e
ky sebep u solli atyre në sofër punët me grekërit. Ashtu dyke ngrënë i qëndisnë
një telegram Simitisit, për ditën e lindjes. 

Kur kish
akoma dhe donjë hosten diellë, ngjavi ajo që prisnja që pe dy ditësh: erdhi
sëra e limuzinës time! Nesti dolli në ballkon e më thirri: - Tani, Peço, ndize
e rri gati!

Sa të
vinin ata unë u pashë në pasqyrkë: kostumi ishte akoma krëckë, një rrudhkë s’i
kisha bërë! Ata xbritnë me valixhe dëpër duar e u futnë vargan në limuzinë.
Pashë nga Nesti, demek, më jep udhë! 

Në
aroport! Jemi për Tiranë! - ma bëri kushua. Unë e pashë me çudi, po ay 

më shkeli
buzën e poshtme, demek, mo ha ***, po bëj ç’të thonë, ti një copë shofer je dhe
paratë t’i dhamë! 

Ama jo,
thashë me vete, ç’punë kam unë se erdhka një delegacion nga Tirana për një picë
e dy sufllaqka!

E u bëra
erë… 

* * *

Kunati më
mori në telefon nga Tirana, që të nesmen. Avazë, ay:

Peço unë
po e mbyll e më merr tinë, që andej, ce unë s’kam para! 

Nuk e
zgjata. Kunati andej, nuk mbahej nga gëzimi. Më llafosi plot

tetëmbëdhjetë
dollarë e njëzetetre cente. Kaq dëftente fatura e telefonit , kur më erdh më
prapa . Më tregovi që ishte tok me qindra e qindra të tjerë, që kishin pritur
kryetarë, në Rinas. 

E di ç’u
bë këtu-o? Zjarr, bre zjarr! Xheç u dogj Rinasi, o për kokë të 

Benit! Më
llafosi Nesti për ty. Po ti, o zuzar, ce nuku na the që kishe qënë me
limuzinkën tënde në tëra takimet? Mirë thonë, që Peçua në vend të gojës ka
kasafortë!

Të mos
kisha vënë dorën mbi kasafortë, unë xheç ia plasa të qeshurit.

Dëgjon-o?.
E di bre, si ishte Rinasi? Kur u dha Shefi te dera e oropllanit me 

atë
fytyrën e tij të bukur, që i llapste nga drit e gëzimit, nuk mbahej populli.
Policia po hiqte të zinë e ullirit. Gazetarët ishnë çkulur dyke lënë tërë
aktivitetet për zgjedhjet e ishin ngulur atje pe dy orësh. Unë isha afër me
kandidatnë që vumë në Librazh. E zumë kryetarë dhe e hodhmë përpjetë. Gazetarët
xheç e mbytnë me të pyetura: “Si shkuan takimet në Vashington? çfarë premtime
muartë pe Shtëpisë së Bardhë? A është e vërtetë që takuatë Povellin? çfarë u
tha Povelli?”… Kryetarit i rrëzëllinte çehrja. Ku e gjen gjithatë nur o në p..
të sëmës! E di ç’u tha-o? “Zotërinj, - u tha, - kot ini munduarë. Rruga jonë
ishte një shëtitje e thjeshtë, për të bërë pak pushim buzë lumit të
Vashingtonit” Me një llaf, kush ka mënt le ta kuptojë! Aty u dha një nga ata
gazetarët turi-misqinë, që Kryetarë tonë e do ta shohë të pjekur në hell. E
pyeti: “Zoti Kryetar, ka pëshpëritje që ky udhëtimi juaj i papritur, ish
urdhëruar nga Bushi… Me cilin biseduat ditën e parë?” E di si iu përgjegj
Kryetari-o? më pyeti kunati nga Tirana. 

Jo, - i a
bëra unë që këtej nga Nju Jorku. 

I a dhjeu
inglisht: “ Uell!… No-mor-komente”, i tha… E di ç’do të thotë kjo, 

o Peço? 

Jo, - ia
bëra unë prapë. 

Kjo do të
thotë: tashi do ia shëkoni avazë kësaj rrugës që bëmë ne atje! Tashi 

që vamë në
Vashington-o? Tashi, hapuni maskarenj, se do t’ju hamë tëmat!… 

pestë: Takim me dy gogolat e parë sa shkel në Amerikë 
Na iku
jeta duke pritur! Herë presim një gjë e herë një tjetër… Një herë prisnja ditën
e gjyqit… Më vonë prisnja fundin e burgut, pastaj vizën për Greqi, pastaj
Amerikën, kartat më vonë… Mos pyet!… 

Papo të më
zbresin një ditë të bukur, me dokumente të rregullta në aeroportin “Kenedi”, e
tërë familja ime!… Mall-çmall!… Mall-çmall!.. Kështu na kalovi jeta neve
shqiptarëve, or q..fja tëmën! Po të mos paskëshin erdhur në këtë botë
shqiptarët, as fjala mall nuku do vinte, nuku do duhej! Nuku do kish patur
nevojë për atë fjalë, ja, kur mos i kem tërë!

Ecnim të
pesë, në mes të dritave, shuk në taksinë time. Punoja me taksi ato ditë. Nuku
flisnim. Shëkonja binjaçkat e hutuara, Dritën, Lirinë.. Djali, Fatlumi, -që sa
i shkathtë është, - dukej si i humbur. Kurse Rezarta, gruaja, nuku kish
asnjërën as tjetrën: atë po e llahtariste Amerika që ditën e parë!… Dhe nuk iu
hoq llahtara për kushedi sa kohë…

Ata që nga
nevoja vendosen në Amerikë, llahtarisen nga dy gogolat që kumbisin të parët në
udhë të mysafirëve: gjuha dhe çmimet. Meqë të sapoerdhurit nuk ujdisen kollaj
me punë, paratë që sjellën, i kanë me krëk. Oh sa dhembin të shkretat, se ata,
o kushedi ç’kanë shitur, o kushedi nga ç’ borxh i kanë! E borxhi ta bën tërë
gjemba jataknë. Të sapoerdhurve u duhet kohë që të shërohen pe sëmundjes të
përkthimit në lekë, të dollarëve që shpenzojnë. Dhe në llogari përdorën të
vjetrat, dyke shpresuar që kështu do shtyhen më shumë që ta mbledhën dorën.

Ja, një
çyrek bukë, këtu nuk e ble dot pa tre dollarë, gjë që në mendje të sapoerdhurit
përkëthehet afro 4500 lekë! 

Epo kurrë
mos u ngrëntë një bukë që të bën t’u nëmërosh kafshoret 

fëmijëve!
E për këtë të vret Zoti!- ulërinte ime shoqe ditët e para sa shkeli në Amerikë.
-Binjaçkat vanë e blenë nga një akullore dymijë lekëshe, - katër mijë! Ky
bandilli, Fatlumi, e ka marrë akulloren e tij tremijë e pesëqindëshe..Se ky,
hm, na bën vezë të kuqe, ky! Shtatëmijë e pesëqind lekë akullore, fëmijët e tu
e temit, i përpinë në dy minuta! Një herë e një kohë, shtatëmijë e pesëqind, ti
Peço, mezi kishnje rrogën e muajit!

Rrah ta
qetësoj se sapo ka ardhur dhe, e gjora, duhet të përmblidhet: 

Rezi, moj
gruaja ime e ëmbël,.. sot,… unë,.. nga puna me ca turistë arabë, të 

kam sjellë
18000 lekë, rrogën e ditës dhe 10 000 bakshishet! I thonë 28000 lekë që Enver
Hoxha s’i merrte në muajt! i them unë, dyke ia këthyer dollarët në lekë, që ta
gëzojnë nusen më shumë e dyke ia bërë Enverë, si më të dëmtuarin nga gara me
familjen tonë,. Po Rezi nuku dallon pe tërë të erdhurve të tjerë në Amerikë, të
cilëve u duket e natyrshme të paguhen shumë, por jo të paguajnë shumë…

çupkat
tona binjake më kërkuan para, t’i blinin mamasë një shall, si dhuratë për
ditëlindjen. Mamasë i ra të fiktë e xheç u bë për të, ditë lindje e vdekje tok,
kur mori vesh se shalli pat kushtuarë 42000 lekë!

- Me 42000
lekë aty përpara blinje një shtëpi me dy kate e strehonje familjen. Tani me aq,
unë mbështjell vetëm qafën! Pa hajde Drita, - i thotë njërës pe binjakeve. - Më
hap kumpjuterin e më shëko aty, me sa këthehet dollari sot në Shqipëri? 

E Drita i
bindet tak fak: - Një mijë e katërqind e njëzet!

Uau!..
Këthehemi, Peço! Këtu nuku rrojmë dot. Një miljon e shkuarë 

miljonit
paguajmë në muaj për shtëpinë! Unë punë nuku po gjej. Fëmijët duhen veshur! 

Bëj t’i
shpegoj se llogaritë këtu bëhen ndryshe, ajo më thotë se asaj i paskëshin

thënë, që
edhe në Amerikë dy e dy bëjnë katër!

Fëmijët
përdorën për shkollë karta udhëtimi, që u jep administrata. Me to ata mund të
bëjnë dy vajtje e ardhje me atobus ose tren ndënë tokë. Rezi për vete, shkon
deri afër shkollës për të blerë zarzavate e vete e vjen më këmbë, pasi nuku do
që t’i hedhë kot pesëmijë lekët.

Një ditë
Fatlumi ynë, pat lojtur fotboll me shokët e shkollës e ish lodhur shumë. Blevi
domatet që e pat porositur e ëma dhe pa se kish humbur kartën shkollore, që
paraqitet në atobus. Pagovi nga kusuri i domateve një dollarë e gjysmë të
këthehej në shtëpi.

E ëma kish
rrëmbyerë okllahinë, që bën petët e unë e gjeta dyke dumballisur të birë. 

Humb
kartën dhe më prish, pa i a bërë tërr syri, dymijë e dyqind e pesë lekë! 

Unë, e
ëma, me kryqe të këputura, vij që andej më këmbë! 

Për t’i
marrë okllahinë nga dora, desh ia shkula megjithë krah. I thashë nuses sime të
mirë, se këtu prindërit që rrahën fëmijët, hanë dy vjet burg. 

Më thuaj,
sa burg hanë kur i vrasën! Atë më thuaj!.. Ta dij, para se t’i marr 

shpirtin!
çirrej Rezi.

Tëmën e
sëmës, nuku i dilte e keqja! Mezi e qetësuam. Ra heshtja në shtëpi:

djali nisi
të studionte, binjaket po bënin detyrat pranë kompjuterit… Thamë, shpëtuam! Kur
ime shoqe dolli pe dhomës së kompjuterit, si pelë që turfullon dhe u sul të
kërkonte okllahinë të rrihte gjene prapë të birë. 

Tani do ta
rrah, se çdo ta rrah! çupat panë kursin e dollarit: në Shqipëri qënka 

rritur.
Qëparë e rraha për 1470. Tani do ta rrah për kursin e ri: 1520!.. 

Po, tëmën
e sëmës, sa autoritare duket Rezi, në shtëpi, aq e drojtur dhe e trembur është
me këdo që i flet anglisht! Dhe pastaj ka sy e faqe e kërkon punë në mes të
Amerikës!

Ama, veç
syve e faqeve, Rezarta ime ka dhe guxim e paturpësi ore!.. Pa ditur ku bie
anglishtja, me ndihmën e një mikes së saj Rozës, e zuri një punë dhe në fund të
javës na i futi treqind dollarët në xheeep!.. Ia paguan një familje me origjinë
irlandezësh, që i la Rezit në dorë dy kolopuçër, - njëri tre dhe tjetri katër
vjeç, - që ajo t’i mbajë, t’i nxjerrë të lozën e t’i ushqejë. Dhe e bën Rezi
këtë punë për bukuri. Por vuan kur vogëlushët qajnë, ngaqë shumë herë nuku e
merr vesh cili është shkaku. 

- E vetmja
gjë që mora vesh, është që pushuan së qari! Po as përse qanë, as përse pushuan!
tregon Rezarta.

Po mos ish
mamaja e djemkave, i ati i tyre nuku do ta kish pranuar kurrë Rezin. Ay dha
pëlqimnë për time shoqe, me kusht që brenda dy muajve të shohë përparimnë e
Rezartës me gjuhën. Po ay, irlandezi, ia ka vënë të afërt afatnë, bre. T’ia
kish vënë dy vjet e jalla të shihte përparim!..

E bukur
është, të fshihesh prapa luleve, kur Rezi i nxjerr vogëlushët në ndonjë park
lodrash. Do ta shohç që ajo, e gjora, i ndjek me merak, mes kolovajzeve e mes
shkallëve me dredhka. E kur në tërë atë zallamahi të fëmijve të shumtë
amerikanë, hajd’or hajdë, të dëgjosh zënë e Rezartës se si u thërret atyre që i
kanë lënë në hise: 

Mos,
Kevin, mos! Mos, Xhozef, mos! 

Ushëton
parku, ore! I xbret kocominjtë, pe shkallëve të larta e i heq mënjanë.

Po mos o
Xhozi, baaa! Po mos o bir, të thonë. Them mos: e mos! Merrni vesh 

shqip,
apo…!

E tërë
dita e sime shoqe me djemkat, në rrugë, në parqe e në shtëpi është e mbushur me
“mos u lag”, “mos bërtit”, “mos kruaj hundën”. Mos-i është për Rezin vegla
kryesore e punës dhe ajo e përdor atë dyqind gjer më treqind herë në ditë. Dhe
ata kuptojnë. Ama, kur ajo pas dite i ve vogëlushët të flenë dhe nis e u rrëfen
ca përralla që fillojnë “na ishte mos na ishte, në një kasolle të ngushtë me
kashtë”, ata nuku marrin vesh asgjë. Fjalët e shqipes jo, po zërin e Rezit tim,
që është muzikë e shkuarë muzikës, ata e kuptojnë. Ajo u përkëdhel leshkat me
gishtrinjtë e saj, aq ëmbël, sa nuku dihet a u a ka përkëdhelur ashtu e ëma e
tyre donjëherë. Dhe përkëdhelkat ata i kuptojnë. E vogëlushët mbyllën sytë e
humbasën në kolovajzen me naishtemosnaishte e me kasolletëngushtamekashtë…

Me t’u
afruarë dy muajt, që i zoti i shtëpisë i kish vënë Rezit kusht që të

përparonte,
ne filluamë të çalltisnim për donjë punë tjatër. Babai i fëmijëve

pothuajse
nuk i fliste fare me gojë Rezit, përveç “ditës së mire”, në të dalë e
“mirditës”, në të hyrë. 

Dje u zunë
gjene për punë time, ata, burrë e grua., - na tregonte Rezi një 

mbrëmje. -
Flisnin për mua me zë të lartë, po nuk i mirrnja vesh, të shkretën! Do më
pushojnë, pa një pa dy! Do të na dalën nga dora ata katër milionë lekë, që marr
unë në muajt!

Kur po
vendosej fati i zonjës time, që do të jipte provim gjuhe përpara atij të

ngrysurit
pe Irlande, ngjavi një gjë që e prishi punën më keq akoma. Babaj i atyre
kocominjve, po tereziste një pikturë në mur e u hoq praptazi, që ta shëkonte
kornizën a qe apo nuk qe drejt. Për pak, xheç u shkeli lodrat dy djemkave, të
cilët ulërinë me një gojë: 

Mos, babi,
mos! 

I ati, siç
duket, meqë nuk e kishte dëgjuarë donjëherë fjalën “mos”, e kuptovi që

e kish
peshqeshnë pe Shqipërie. Hodhi vështrimnë nga Rezi. Ajo uli sytë. E kështu ajo
pranovi, që jo vetëm në këto dy muaj, për vete, nuk e kish vënë anglishten në
zjarr, por po u mësonte sheleçkave irlandezë, shqipen!

Ay e
thirri Rezin mënjanë dhe siç e kish kuptuarë ajo, i kish thënë që atë ditë të

këthehej
më shpejt në shtëpi të saj. I kish thënë, dhe këtë Rezi e kish kuptuar mirë, që
të mos vinte të nesmen, për pa i bërë ata telefon. Shkurt e copë, siç pushojnë
amerikanët! Të thonë prit të të thërresëm e na lerë telefonë. E po dëgjove
fjalën telefon, dije, je i humbur, se s’të thërresën kurrë! 

Qëllon ama
edhe donjë rast i rrallë, si ky i Rezit! E thirrë prapë! Kur mos kem babanë, e
thirrë Rezin gjene! Dhe asnjeri nuk e merr dot me mënd se si kish shpëtuarë. Ja
se si:

Kur qe
këthyerë zonja e irlandezit dhe nuku kishte gjetur zonjën time, ishte mërzitur
e kish bërë prapë llafe me të shoqnë. Jo ta lemë, jo ta marrëm! Jo është e
mire, po është e keqe! Burri e kish të prerë kapaknë:

- Do t’i
japëm paratë e fundit e do t’i themi të mos na duket më këtu!

Po as
burri as gruaja nuk e kishnë ndjerë që fëmijët ishnë prapa tyre e po dëgjonin
me frikë zënkën e prindërve. Kur babaj tha që Rezi të mos shkelte më aty e qe
këthyerë prapa, kish vënë re Kevin dhe Xhozin, që po e shëkonin me sy si të
shqerkave, mbytur në lot. Ay mbeti. 

Mos, babi,
mos! i ishnë lutur shqip me zë të vojtur, të dy djemkat. 

Ay qe
vërtitur prapë dhe kish vështruarë nga e shoqja.

Mos, - i
qe lutur shqip edhe ajo. 

E pe
“mos”-it e ka Rezarta këtë punë që ka! Ja, kur mos kem babanë!… 

gjashtë: Urat që të shpien në Menhetten 
Se çfarë
ngjet në Nju Jork, tri pika e marrën vesh të parat, pe të cilave njëra nuku
mungon kurrë. Nuk e di në e merr vesh Tajmsi dhe Si-eN-eN-i, po jam i sigurtë
që Beni, djali pe motre, që kam në Tiranë, e merr pa një pa dy!

Motra
thotë se Beni bie të flerë shpejt, që me pulat, se është i sigurtë se ç’ëndërr
do shohë atë natë. Në sinemanë e ëndrrave të nipçes tem, shfaqen për natë vetëm
filma për Amerikën dhe për Nju Jorknë.

I kanë
ikur plot shokë Benit, ca andej e ca këtej, po vetëm me ata të Amerikës mban
kontakte. Që atë ditë që i shkrepi në kokë Nju Jorku, të erdh e t’u lik djali e
s’i vete dëpër mend asgjë tjatër. Ka dhe zanat të mire, o derri, por nuku do e nuku
do, që të shohë për donjë punë! Se thotë: “ja, këto ditë, them mos marr vizën”.
Tetë herë ka hyrë gjer më sot në ambasadën amerikane, po vizën nuku ia kanë
dhënë. Tashi Benin e njohën edhe policat që rrinë tek kangjellat. Edhe ata dinë
se çfarë përgjigje t’i japën djalit.

Ka dashuri
e dashuri, po dashuri si të Benit tone, për Amerikën dhe Nju Jorknë, nuku gjen
Shekspir, që ta përshkruajë! Tëmën, kur nuku futmë donjë, t’i thotë kryetarit
të Bashkisë të këtushmë, ta dekorojë!

A ia merr,
bre, mendja njeriu, se Beni e di sa çape larg është Hotel Plaza me Katedralen e
Shën Patrikut, pa qenë asnjëherë n’Aveny të Pestë, pa vënë këmbën asnjëherë në
Nju Jork e bile, pa nxjerrë hundën asnjëherë, qoftë edhe një milimetër jashtë
kufirit të Shqipërisë?! 

Ja ky
është Beni, nipçja tem, pe motre!

Me moshën
që ka ay, duhet të shëkonte atje për donjë punë. Po ç’punë mo! Hajde ta zemë
njeri të qefit: ay nuk u a hedh sytë as çupave, oreee! Lot mënç pas tij, një
komshie, shoqe e shkollës fillore. Perri bre, perri! Ta pish në kupë! Ajo vdes
pas Benit. Jo or jo! As e ve atë ujë në zjarr ay!. “Muajnë që vjen, nisem” i
thotë Beni asaj. çupë e vetme dhe ajo. Tri herë ia ka gjetur helmin në çantët e
jëma vajzës. Edhe dofta e zmadhon e jëma, por Beni nuku dëgjon nga ay vesh.
“Nuku i lidh këmbët me të, thotë ay, ce i dua të mirën. Miu s’futet dot vetë,
të marrë edhe teneqenë prapa! Ma bën me sy, sëkur është Statujë e Lirisë!” Dhe
çupa nuk arrin ta afrojë dot djalën, edhe sëkur t’i dilte me këmishkën e hollë
të natës! Tjetër punë po të mbulonte donjë vënd të mirë, me donjë kartolinë pe
të Nju Jorkut!

Ja, me
kartolinat!… Muret e dhomës, Beni i ka veshur me kartolina, me harta, me skica
me statuja lirie dhe me urat ,që të futën nga të katër anët në Menhetten. Kur
marrëm vesh se shkon njeri në Tiranë, neve e pyesëm Benin se çfarë do, që t’i
dërgojmë me atë që vjen. Nuku do Beni as për të ngrënë as për të veshur, po të
thotë me rixha: 

- A më
dërgon edhe një fotografi? Më mungon ajo ura e Verrazanos!

Duhet të
jetë i vetmi bir në botë, që e fton tanë në dhomë e i thotë;

- Hajde
baba, të të tregoj urat!

Po
ç’vullnet që ka! Po ç’vullnet që ka! Mushkë o mushkë! Ka mësuarë

anglishten
aq mirë, sa im bir Fatlumi, pe këtej nga Nju Jorku, si dembel që është, për
donjë fjalë të re, në vënd të hapë fjalorë, merr telefon Benin në Tiranë!

Motra më
tregon, që Beni me shokë mblidhen në një kafene me një emër që nuk e mbaj mend
mirë, se “Urat për Amerikë”, se “ Urat që të shpjenë në Menhetten”. I zoti i
kafesë sjell aty xhambazë pasaportash, turistë amerikanë. Djem e çupa aty bëjnë
gara për të fituarë çmime, kush di më shumë për Amerikën… Muaj të shkuarë, Beni
ish mbyllur zemërvrarë një javë brënda, ce kish dalë i dyti në konkursnë e
madh, “Kush e njeh më mirë urën Xhorxh Vashington Brixh?” Beni tem kish bërë dy
gabime të pafalshme, në gjatësi të urës dhe në lartësi të saj pe ujit.
Teleshmeni jonë e kish nxjerrë urën njëzet metra më të lartër dhe dy milje më
të gjatë! Në kafe nuku kish patur vend ku të hidhnje mollën e Beni kish dalë i
turpëruarë! “E pe atë tjetrin, si ta mori çmimnë? i kish thënë i jati, - ka
burra kjo botë! Ta zuri gojën me ***! Fute kokën në mes të shalëve e rri aty,
ce nuku ke më sy e faqe ti, të veç në Amerikë! I pari Peçua, do të të vrasë!”
Po çne bre, ta vras!… Tashi Beni ka zënë e del gjene nga kafeneja. Rri aty tërë
ditën me shokë e ato muhabete, gjene prapë: -“Flitet që tashi do japën viza
amerikane, varda!” thotë njëri. -“ Kush ishte sot nga konsullata?”- pyet
tjatri. Papo vjen atëças në kafene, donjë shok i tyre e jep njoftimnë: “Tërë
këtë muaj nuku do japë viza konsullata!”… 

Këto janë
xhyxhyxhytë e tyre. Të tërë thonë që janë në Shqipëri me ditë… E ditët u
rrjedhën lumë!

Pat ditën
e lindjes Beni, aty ca javë të shkuara… I kishnë bërë një darkë, që mos e pyet.
Si pe djali të vetëm-o! Nipi kish patur qef që ne ta uromim që këtejza, në sy
të shokëve, në darkë e sipër, po unë nuk arriva dot në kohë, ce pata vonesa me
limuzinën. Kur vajta në shtëpi, u sula te telefoni, po Beni më qe zemruarë e
nuku donte ta zinte telefonë. Nu e nu! Mezi e pat bindur kunati.

- Harrove
ti-o? më pyeti me fjalë të parë, i xhindosur, Beni.

- Po jo
bre Beni, - i thashë, - po kam hequr të zinë e ullirit bre, se ishnja gjer

n’aroport
të Kenedit e nuku këthesha dot, ce ura ish e zënë. Tërë ato maqina ore, ma
mbyllnë limuzinën si në çark. Pe çarkut dilet, pe urës, të më vrisnje, nuku
dilnja dot!..

Ay rrinte
me telefon në vesh e nuku fliste.

- Po me
cilën urë deshe të vinje zotrote, o dajko? më pyeti pastaj.

- Me
Trajboro Brixhë, - i thashë.

- Nuk e ve
ujin në zjarr ti, o dajko, atë thuaj! hunguronte ay. - Po ce nuku

more
Uajtston Brixhë, ti?!

-
Uajtstonë?! - hajde gjeja shpegimnë që ta qërrosh me nipçen tim!

- E e, -
më tha - nga aroporti, ti mund të merrnje ose atë, ose urën e Throgs

Neckut.
Dilnje te autostrada numur 95, për Sauth, edhe në eksit të pestë, kalonje
menjëherë në Bronks River, e pastajza drejt e në shtëpi!

Të them të
drejtën, unë me timon punoj, po edhe aq me hollësira edhe nuk

para i
dimë, bre! Beni e kish tamam ore, por ne duamë kohë t’i mësojmë tërë këto.
Gjeninjve nuk ua dalëm dot kaq shpejt. Beni është gjeni! 

Renda ta
zbutnja:

- E po ja,
o Beni, - i thashë, - aq ma previ. Thashë të merrnja Trajboron…

Beni u
nxeh edhe më keq akoma. Edhe nisi, hajvani, të më ulërinte që nga Tirana:

- Po
Trajboron, në drejtimin Kuins-Bronks, sot e kishe me dy korsi të zëna me

punime
asfaltimi! Si, bre, u fute në tym ti?! Nuk e hapni radion e makinës aty,
juve-o? Kishnë dhjetë ditë që ishnë lajmëruarë këto punimet, për sonte! Kaqe të
humbur, ini-o?! Mirë amerikanët, po edhe ti-o?!

U
llahtarisa, kur mos i kem tërë! I kërkova Benit, urxhent, time motër.

-
Byrazerkë, vizitoni djalën, se ju iku, moooj!…

shtatë: Përse të akuzoja atëhere, or më qafsh?! 
Për
portierë fotbolli e për hetuesa që të punonin qindin, nuku kish vend t’ia
kalonte dot Korçës tonë!… 

Kam
rrëfyerë shumë, po nuku kam rrëfyerë më të bukurën, atë që më ka ndodhur
njëherë këtu, vite të shkuara…

E po kur
të qaj tërë, kurrë nuku do ma mirrte mendja se në mes të Pellham Parkut do më
fanitej hetuesi im, ay që më pat nxjerrë ujë të zi një herë vaftit! Sefte e
pashë kur po zgjidhte banane në Lajdig Aveny. Ay më pa e mbeti. Unë i hoqa
sytë. I hoqa unë po s’m’i hiqte ay. E takova më pas dhe nja dhjetë herë të
tjera e gjene unë i hiqja sytë i pari. Ay ishte gati të më jepte të njohur, por
unë, fësht, tutje! Shtatë muaj rresht kjo punë!

Atë ditë
më zuri ngushtë. Unë i ulur në një stol të parkut, ay u dha. Asnjeri tjetër.
Unë e ay. Gjene m’u qep ky, miza e kalit, o në ..çkë të sëmës! Gjene me një
gazetë shqiptare të zhubrosur në dorë! 

E pashë me
bisht të syrit. Ay ka mbajtur çapnë e po shëkon këtej nga mua. Këtë rradhë, më
duket nuku do më ndahet, thashë. 

E nuku m’u
nda plaku. M’u afrua e më ndënji një të pështyrë larg. Bëra sikur e vura re atë
ças. Po më foli, thashë, do t’i flas! Më foli: 

Që je
shqiptar këtë nuk e diskutoj më, - ia nisi Taqka. - Të shëkoj gjthnjë dhe, 

hë të flas
sot, hë të flas nesër! 

Unë
s’lëviza hiç pe stolit. Po ama, as shënjë që gabohej, nuk i dhashë. E shihnja

unë që
Taqka desh t’i shkonte gjer në fund: 

Do të më
bësh vend të ulem ca-o? pyeti dhe m’u ul pranë. - Dhimitraq ma 

thonë, -
më tha. - Ore ku jemi parë, bashkë?

Ke parë
kështu ti?! - Nuku më mban mend? i thashë me një zë që edhe vetë u çudita, se
si m’u ngjir papandehur. - Të më vraç, - tha, - nuku të sjell dot në hatër!

Para
shtatë muajsh, kjo do dukej e pabesueshme, por tashi e besova që 

plaku nuku
më njihte vërtet. - Po mirë-o, - i thashë, nuku më mban, nuku më mban! 

Jo, po unë
dua ta di, - ngulte plaku këmbë, si mushka. 

Dua ta heq
nga qafa, po më hiqet ay! - Po më mirë bre, të mos e dish! - ia bëra. 

Jo, më
mirë ta dij. Dhe pa e lënë brazdën, vazhdoi: - Jemi pjekur donjëherë në
Shqipëri?

E po kjo
pikë e zezë! Oh, krimb i gjizës! Ky nuku më desh mua, jooo! Këtij i duhej donjë
hundë lesh që t’i rrëmbente një dru, që t’i binte shtatë herë e t’ia nëmëronte
një! Gjene thashë, hajd t’ia shkund kujtesën nga rrodhet: 

A ke qënë
hetues, zotrote? - ia prita si me tokmak. Ay u hutua e po më 

përpëliste
qepallat si guak. Shtyje dhe ca Peço, i thashë vetes. S’e sjell dot në hatër-o?
Në burg të Korçës, e kujton tashi, besoj!

Të ish
donjë tjetër do ngrihej e do bëhej def, me bisht në shalë, por Taqka

duket e
ndjeu, se unë të hanja munë, jo të nxirrja inatet! 

Mos more!
Të kam bërë hetimnë? Të kam marrë në pyetje, ëh? - Të thoshe ti, 

Taqkës nuk
i delte e keqja. - Eh moj e kaluarë e hidhur!.. i binte gjunjëve. (Tëmën,
thashë, do të zerë të më qajë këtu!) - Mo më thuaj që të kam torturuarë! tha
dyke m’u lutur. 

Po të
duash nuk e them-o, - i a bëra, - po e vërteta është se… 

Hajde
regjim i poshtër hajde! psherëtinte plaku që nga thellësirë e shpirtit e 

nisi ta
shajë me rrënjë e me degë diktaturën: - Dhe me siguri i ke ngrënë shtatë vjet
prapa hekurave, në palcë të rinisë! I ke ngrënë, i ke ngrënë! Ah moj diktaturë
e fëlliqur ç’ke bërë! Dhe kthehej nga unë: - Po a je mirë? Ncë-ncë! Përse të
akuzonja, mor aman, më qafsh? 

Do të ta
them-o, posi, i thashë: Kot fare! Se, gjoja, dëgjonja “Zërin e 

Amerikës”.
Se, demek, desha të arratisça dhe të vinja këtu në Shtetet e Bashkuara… 

Plaku
vazhdonte ofshamat e pikëlluara rradhë-rradhë, gjer u kujtua se më zu me

presh në
duar. Nisi të zgërdhejë e të më tundë gishtnë, me qortim pe mësuesi.

- Në fakt,
ja ku je n’Amerikë! Hë-hë! Nuku paska qënë kot!

- Shpifje
bre! Atëhere nuku kishnja dërmend! ia preva. 

Këtë, as
tani s’ta pranoj. ma previ dhe ay dhe unë e pashë, që kot i kisha 

ndënjur
ftohtë, pasi asgjë s’e pengonte Taqkën të kënaqej me mua, si me një mik të
vjetër. Ma lëshovi firomën në vesht e më pëshpëshi ngadalë, sikur Sigurimi të
na paskej ngjitur përgjuesa edhe dëpër stolat e Pellham Parkut: - Tërë bre,
tërë ne e ëndërromim Amerikën, atëhere! Si ju që rriheshit, edhe ne që u
rrihmim. Hë po diktaturë e poshtër, që na mori më shumë se gjysmën e jetës! - Na
e mori… - ia bëra me zor pas tij. - Ah moj diktaturë e mallkuar! Ah o sistem
maskara! 

- Maskara,
- i mbajta iso pa qef e fillova ta marr inat veten, ce jo vetëm nuku po i lanja
borxhet, por po i vinja edhe pas avazit. E bile, dyke dashur mos ma merrte fjalën
“maskara” për veten e tij, nxitova ta përsëris gjene: - Sistem maskara!

Më erdhi
turp pe vetes, kur të qaj tërë. Tëmën, thashë, po unë pse nuk ia ndërroj këtë
*** teme, po e le të dërdëllisë dyke sharë bot e bot diktaturën! E pyeta si ia
kalonte tashi. 

Me halle
shumë. ma bëri dhe lëshovi një derro psherëtimë, sa thashë se 

dha
shpirt. - Po tashi, - më tha, - që amerikanët më dhanë strehimnë, sikur më
mbarë po më vete.

Rrufenë e
kisha pritur, këtë jo! Deshnja unë ta linja temën, po s’më linte tema mua.
Kushedi sa do t’i kem çakarritur sytë, se Taqka më kuptovi.

- Ce
habitesh-o?.. Tërëve neve që e kemi urryerë diktaturën, na e dhanë, - tha.

- Po ja, -
iu qava, - mua nuku po ma japën akoma!

- E po ti
dofta nuk e ke urryerë aq sa neve të tjerët, - ma shpegovi dhe desh ta nxirrte
shkaknë: - Ja, pasi ... mbaruamë punë bashkë, atëhere, ç’ke bërë? Unë nisa t’i
tregoj që pe ditës që pranova akuzat. - Në fakt, - ma previ fjalën Taqka, - jo
që të mburrem, po me mua, të tërë i pranonin akuzat. Hë, më fal! Pastaj, ç’bëre?

- Ato të
shtatë vjetët!.. - iu përgjigja e teksa plaku vazhdovi ta shante me rrënjë e
degë sistemnë, unë desha ta vërtetonja akoma: - Vërtet nuku më mbanje mend?!

- Po kuuu,
bre! u shfajësua me fytyrë qarramani Dhimitraqi. - Sa kam kaluarë unë dëpër
këto duar! More, more, more! Të zestë male që s’piqen dot, pa njeriu me njerinë
u pjekërka! E pyeta se si i kish vajtur filli atij më pas. - Regjim i poshtër,
bre bir, - tha. - Pasi mbaruamë punë bashkë, nuku më rreshtnë trasferimet! “Na
duhet një hetues i zoti atje: shko Taqkë! E ka kyçur njëri gojën këtu: hajde
Dhimitraq!”.. E kështu gjer sa suallmë demokracinë… 

Të na
shihte njeri tok, do ta zinte lemeria. Të ngjanim ne, or byrazer, si dy miq të
vjetër që kanë kaluarë të tharta dhe të ëmbla tok. Kur mos kem babanë, dukshim
në stol tamam siç e thonë këta kllasikët e rinj të demokracisë, si dy
bashkëvuajtës, që po shamim sistemnë, që na kish bërë bashkfajtorë e vazhdomim
me pyetka, për rrugët që na kishnë shpënë larg njëri tjatrit. 

Po tani-o,
me se merresh? pyesnja unë, bashkëfajtori, të gjorin Taqkë, - 

nuk u ke
kërkuarë donjë punë si hetues, këtyre të Amerikës-o?

- Uell… -
ma kthente me një fjalëzë amerikane bashkëvuajtësi im, që si tashi e sjell në
hatër, ashtu me mëngë të përveshura në hetuesi, - në fakt, ma propozuanë. “Nuku
kam fuqi, bre, u thashë, mua më ka drobitur biruca”…

-
Biruca?!!! - Rrufeja e dytë, kjo! Këtu më kërcyenë mua. I butë i butë, po kjo
ishte të qaje me oiii!.. Njëmijë susta më shtynë përpjetë, drejt e më këmbë: -
Po tinë nuku the që ke qënë në burg!

- Nuku
thashë unë, po ama e thotë shkresa! ma bëri ay pa u ngritur pe vendit. - E kur
e thotë shkresa me firmë e vulë, zere se ke qënë! Hë mo derëzi, se tërë kemi
vojtur në atë skëterrë!.. Shkresën ma dha një njeriu im, në Komitet të Përndjekurve.
Ay ma mbushi e unë ua paraqita këtyre…

Tëmën-o,
për atë ditë m’i paskëshin mbledhur të tëra çuditë! - Njeriu yt?! Ke patur ti
njeri nga fisi, të përndjekur?! ulërita. 

- Kush mo
tha, nga fisi! Taqka vazhdonte të fliste ulur, avash avash. - Tërë ata të
përndjekurit e komitetit, i kam kaluar dëpër duart e mia. 

E po
kjo…kjo nuku është e drejtë, bre! po shfrynja unë. - Ja thuaj të drejtën! 

Biseda e
ngrohtë tani na kish lënë shëndenë. Unë zjenja, ay valovi i pari! Vrëng,

përpjetë
dhe më erdhi para turinjve!

- Cila,
mo, nuk është e drejtë! Cila?! Patriot, patriot, po… nuku të duroj unë! Mbylle
kamaren e rri rehat aty! Tani po ma kujtonte tamam atë Dhimitraqnë e parë. Nga
e kish fshehur tërë atë zë, o e vrafshin me bukë në gojë! Sokëllinte o
sokëllinte: - Nga juve, më tha, i patmë ata dyzetepesë vjet, që kur i kujtoj më
dalin mornicat mbi pantollona! - Nga neve-mo?!!! i a bëra. Nuku na e ka fajnë
njeri, oreee! - ia bëri, - vetëm juve! 

Po ç’faj u
kemi neve mo?! Juve na shqeptë me hu! i u këtheva unë. Na 

futët
spica dëpër thonj.. Na futët vezë dënë sqetulla. Vezë nuku gjenje në dyqane, ce
i mbanit juve bre, për sqetullat tona! A duronim dot neve-o …?

Unë bot e
Taqka qyt: - Të duronit-o, posi! Kur është fjala për liri e demokraci, për
popullin, njeriu duhet të durojë, oreee! Po të rezistuakshit juve, nuku do na
kish zgjatur aq shumë diktatura. Ja mo ti, ti: a ishe fajtor ti, kur të dënova?
- Asnjë çikë! i thashë pas njëzet vjetësh! - Sigurisht, që nuku ke qënë - tha
edhe ay, po pas njëzet vjetësh, - po a e pranove fajnë? E pranova… - pranova
kokunjur unë.

Këtu Taqka
më ulërivi, sa në dyzet vjet, ulërimë të tillë s’pata dëgjuarë. U tund

Pellham
Parku o në …çkë të sëmës! 

Po pse e
pranove, mor… mor…?! Po unë kisha qef bre, t’u a përplasnja në 

sy,
shefave të mij e t’u thoshnja: “kot ma kini sjellë këtë, oreee! Ky është pa
faj!” 

Po t’u
thoshnje -o, posi! 

Po ç’t’u
thoshnja unë, mor ta thëntë prifti! xheç më mbyti hetuesi im. ç’tu 

thoshnja,
kur ti e pranonje menjëherë! Ta hanja unë-o?! Të merrnja më qafë djemkat e
mi-o? Ju marrtë dreqi juve, ljepuj! Na e bëtë jetën zeher. Na mbajttë më këmbë
gijthatë palo regjim!… Do kishimë ardhur n’Amerikë, tridhjetë e ca vjet më
parë!.. Do kishmë hapur donjë biznes.. Ju ngrëntë murtaja, ju ngrëntë! 

Iku me
kacabunj të ngritur dyke sharë e turfulluarë. Dhjetë çape e kthe kokën, dhjetë
çape e kthe kokën! E ma hidhte mua flakën e syve, sëkur i kishnja vrarë babanë,
sëkur i kishnja shkatërruarë jetën. 

Unë mbeçë
si gallof e për atë Zot, në po e kuptonja, se ce nuk e kishnja më Taqkën aq
inat, sa ç’e kishnja mote të shkuara?! Dy gjëra ishnë: o ay kish të drejtë ose
ma la mua prapë pilafnë!...

Ca fiq për një kitarë xhazi 
Kur më
erdhi djali, nuk pat harruarë të merrte me vete edhe kitarën e tij. E futmë
djalën në klasat e këtushme. Ay na i rënke kësaj kitare edhe në shkollë. Dhe
aty e mora vesh këtë, kur vajçë të takonja mësuesët, sipas ftesës që bëjnë
shkollat. 

Ishte e
premte paradite dhe shkolla i kish hapur takimet me prindët që një natë më
parë. Sefte takova mësueskën kryesore. Zonja Frensis më priti me buzë të
qeshur, që sapo unë u futa në derë me djalën për dore. Ëmbëlsirë e tërë oreee!
Foli mirë për tim bir, nga kreu në fund! Më tha që anglishtja e Fatlumit bëhej
çdo ditë më e mirë e më e fisme: një ditë dhjetë fjalë, të nesmen dhjetë fraza
e tani ajo lumturonte kur e shihte djalën të zihej me nja dy rusë, në anglisht!
Unë i merrnja ca kohë asaj, që tia përkthenja tim biri fjalët e mësueskës. Dhe
djali gëzohej, kur merrte vesh se ay ditkërke anglisht. 

- Kam një
porosi të veçantë, - më tha në fund Frensisi. - Që mbrëmë deri sot, mister
Shorni ka zbritur pesë herë për të pyetur a kini erdhur ju. Po mos u
shqetësoni! - shtovi ajo. - Mister Shorn po e fut Lumin në orkestrën e shkollës
dhe do që t’i njohë babanë!

Kur, hop,
mister Shorni u shfaq te dera për herë të gjashtë!.. Njerëz të edykuarë

bre…
Shornit i qeshte fytyra. Këtej, Frensisit i llamburiste. Mëuesi më shtërngovi
dorën mua, i fërkovi kokën djalit, që shkurt edhe ay i thërriste Lumi e na mori
lart në kabinet të tij. E tërë mirësjellja e Shornit dhe ajo e Frensisit, të
bënte me krahë, sa t’i thoshe vetes, tashi mbyll sytë e rrugë e mbarë të qoftë
në botën tjatër, o Peço Jani! Bëre këtë goxha djalë, pirdhu tashi, se në
historinë e kësaj bote këtë detyrë pate! 

Shorni i
tha Fatlumit të merrte kitarën. E Fatlumi fillovi të cimbiste telat me ato
gishtkat e tij si kleçka, dhe të këndonte me zëth të hollë:

Dua
mëngjezet e majit,

kur këndon
bilbili bukur…

Shorni më
shëkonte mua, sëkur atë këngë ia kish mësuarë djalit ay e jo unë! Sa kujtime më
zgjonte ajo kitarë e vjetër e ajo këngë, ehu! Djali vazhdonte:

Dua lulet
e fushësë,

në
mëngjes, kur janë me vesë…

Xheç më
duallë kokërdhokët, kur në refren hyri të këndonte dhe vetë Shorni e iu bashkua
djalit: 

Po nga
gjithë ato më parë, 

dua më
shuuumë, Shqipërinë.

Dua të
vejë ajo mbarë

edhe për
jetë, të ketë liriiiiinë!

Amerikani
mbarovi këngën për Shqipërinë e m’u drejtua mua: 

Juve, ju
pëlqen? 

Po, - i
thashë. 

Vetëm
“pooo”, mister Jani?! m’u mërzit Shorni. “Është fan-tas 

ti-ke!
Megjithëse, ku dihet, ju mund të keni atje këngë edhe më të bukura. 

Pastaj ay
më vuri në dije, për orkestrën e shkollës dhe se Fatlumi tashi duhej të

stërvitej
me kitarat elektrike. 

“Hë,
thashë, këtu dil! Ke hallë e orkestrës ti, vëlla! Pa na e mban, a nuk na e mban
ne xhepi kitarën elektrike, nga ay krah s’do t’ia dish ti!” 

Dëgjo o
mister Shorn, - i them. 

Po ay s’më
la ta shqepnja.

- E di,
ajo kushton. Ju kini tre fëmijë… Po ne këtë do ta zgjidhim. Unë në shtëpi kam
dy kitara të tilla. Njëra nga ato, nuk më duhet…

M’u prish
qefi. Më iku tërë ëndja që ay e Frensisi më kishnë krijuarë gjer tashi. Djali
këtej nuku më linte rehat, ce deshte t’ja përkëthenja. Hej bela! Nuku desha t’i
thosha tim biri, që zoti Shorn, kish një kitarë e deshte të na e shiste. Nuk i
thosha dot që ay kish rënë në ujdi me zonjën Frensis, që sapo të gjenin një
qorr pe Shqipërie, tja varrnin atij më qafë të bënte xhaz me iso; që ky do t’i
jepte mësueskës përqindjen që i takonte; që unë nuku dinja si të dilnja pe
këtij kaçamaku… E që: nga vajta e ta mësova atë kitarë, që të bësha lëmsh me
gjithë telat e saj!

Më kishnë
thënë, “në do matrapazë të klasit të parë, i gjen në Nju Jork! Janë aq të zotë,
sa kur u hyn në dyqan, të blesh një palë lidhëse, të shesën edhe këpucët e
dimrit edhe gëzofnë!” E dinja këtë, por që të ishnë dhe mësuesët kështu?!
Gjithato buzë të përveshura, gjithato fjalë për talentin e Fatlumit! Po si o në
… çkë të sëmës, për të të shitur kitarën e xhazit që i ka zënë derën, të vete
tjetri e të mëson sa fëmijë ke e mëson për mënç ca fjalë shqipe, që të më
pëllasë këtu tok me djalën “dua më shumë Shqiiii -përii-iii- në”! Tërë e duan
Shqipërinë e shqiptarët ore, që t’u shesin ç’u kanë zënë depot! Gjëja e parë që
bëjnë këta biçimët e *****, janë buzëqeshjet, që nga njëri vesh te tjetri. Me
ato viza të hyjnë në zemër këta! Nuku paskej faj Rezi i gjorë, që njëherë e më
dy ditë thotë, që ne s’jemi për këtu e duhet t’ia mbathëm prapë, nga thembrat
majat! 

Neve o
mister Shorn, - i them copë, - nuku ta blemë dot atë kitarën! 

Po jooo! -
nxitovi ay. Unë nuk them ta blini. I gjithë meraku im është, a kini 

kushte në
shtëpi?

Ato
djersët e shkreta unë i kam me sustë, po belaja është që sustat m’i shtypën

të tjerët.


E me sa
këste? e pyeta. 

Po
ç’këste! tha ay. Po pranuat ju, si prind, kitara është tuaja! Unë 

e dhuroj.
Djali duhet të rrijë me të në dorë, edhe në shtëpi.

“Tëmën,
thashë, ku jemi katandisur! Ce o me dhurata do ta kalojmë këtu neve”?!

Më hipi
damari i budallajt: 

Mirë,
mirë, po sa bën ajo kitara? Sa e ka vlerën? 

ç’rëndësi
ka sa e ka vlerën e sa bën! ngulte këmbë Shorni. - Unë e fal e ajo 

s’kushton
as edhe një cent!

Po nuk e
pranonja unë tashi! “Këtyre u them tregëtarë unë ore, po mendonja. Këta e dinë
që ka njerëz nga ca popuj, që po u dhe një gjë falas, pa para, atyre u ndizet
fitili i sedrës dhe atëhere e derdhën paranë lumë, edhe kur nuk e kanë në
plan”!.. Kjo po ndodhte me mua. “Uëu, uëu! Ma shiti xhambazi, kur mos kem
babanë”, po thosha me vete. 

Unë e
shoh, - më tha qetë Shorni. Ju nuk doni ta merrni dhuratën teme, 

por dua
t’ju shfaq një sekret: unë i kam një borxh të pashlyeshmë këtij Fatlumit tuaj.
Unë kam qenë njëherë të vetme në Shqipëri. E s’besoj se do të vete më. Kur isha
atje, ky djali juaj më ka bërë një dhuratë të madhe, më ka bërë borxhli! 

çfarë po
thotë o baba? më thosh im bir, që Frensisi ma kish mburur për 

përparim
në gjuhë. 

Rri ore ti
djalë, - i buzëqeshnja unë atij ngaqë s’i shtrëngoja dot dhëmbët. 

Më lerë
rehat, të marrtë e mira, ty e kitarat e tua! Unë nuk po ia zhdredh fillin për
vete, ti thua ç’thotë! Marr vesh unë se ku do dalë ky!

Shorni
nisi të rrëfejë se na qënke vullnetar në një organizatë bamirëse

refugjatësh.
Më nëndhjetedynë, na paskëshin bërë një shëtitje dëpër ca vënde të Ballkanit.
Hallë e kishnë te Bosnja, po ata paskëshin shkelur edhe Shqipërinë me Kosovën,
për t’i hedhur një sy gjëndjes. Ngjarja që e kish goditur, i kish ndodhur
Shornit në Elbasan, sapo kishnë nisur të ngjitnin Qafën e Kërrabës, drejt
Tiranës. 

Shtatori
qe më të hyrë dhe mbaj mend tregovi Shorni, - që pat rënë një shi i 

bukur e i
shkurtër, që pat lënë një ylber që s’më harrohet. Më të përpjetë, buzë xhadesë,
kishnë dalë fëmijë të veckël, që mbanin përpara ca shporta me fiq, që ua
shisnin udhëtarëve. Shoferi jonë xbriti, bleu ca dhe na i ndau të gjithëve. 

Shorni
pranovi se në jetë të tij, nuku pat ngrënë fiq si ata. Po ç’fiq! Në atë vend,
mësuesit i kish bërë përshtypje, që edhe domatet edhe pyperkat ishin më të
ëmbla e çdo prodhim kish një shije, që s’e pat gjetur gjëkundi mbi faqe të
dheut. Te fiqtë i kish mbetur mendja. I qe lutur përkëthyesit, që po të gjenin
fiq të tjerë rrugës, të blinin përsëri. 

Gjetmë, -
tha ay. - Në këthesë të parë ishte ky, Fatlumi tend, që kish dalë e 

shiste
fiqtë e tij! Ja me këtë trup, me këto sy të qeshur. Ky, tamam ky. Shoferi xbriti
e nisi të haej në pazar me djalkën. S’lëshonte pe djalka, ta vrisnje! Pyeta, si
qe puna. Më thonë se çuni e mban lart pazarë, se i ka fiqtë më të mirët nga të
tjerët. Xbres tok me përkëthysin dhe i zgjat djalit një njëqind dollarëshe.
Kush është ky? pyeti djali, shoferë. Është i huaj, i thotë shoferi. çuni e
mbështolli mirë shportën e ma zgjati, po dollarët nuk i desh. Në asnjë mënyrë!
Hajde këtu, i them përkëthyesit, pyete e ma këthe anglisht fjalë për fjalë si
do të më përgjigjet. A u zure me shoferë për pazar, - i them. Po, - tha djali
me duar në xhep, - po me këtë jemi të këtushëm. Po unë e kam rrogën të madhe se
të shoferit, mua përse s’do të m’i marrësh? Ndryshe ti, - tha djali, - ti je
mik këtu. Ishte veshur si mos më keq e nuk i desh 100 dollarët, që me kursin e
kohës, shtëpia e tij e vinte festen mbi sy një muaj! Do t’i marrësh, - i them.
Nuk i marr, - më thotë. E ndiqnim djalën e nuk ia futnim dot në xhep, se xhepat
i mbante shtërnguarë me doçkat e tij. Djall, ç’interes kish vallë ky fëmijë, që
të më linte mua bujarisht tërë mallin që po shiste?! Shëko, - i them, - nga unë
mos prit gjë donjë ditë tjatër, se unë nesër e le Shqipërinë e nuk vij kurrë
më! Rrugë e mbarë të qoftë! - më tha, ma bëri një përshëndetje me pëllëmbën e
tij të vockël dhe iku me vrap dyke zbritur një rrëpirë me bar. Na i la fiqtë në
dorë. Hipmë në makinë dhe s’flisnim asnjëri. M’i zuri fiqtë në fyt. Më
tronditi. Më tronditi shumë. Këtheva kokën, po djali nuk shihej më… 

Shorni
mbarovi e unë nuku flisnja dot. Këtej historia më kish prekur, andej më

vinte turp
për mendimet që blova aty më parë për këtë mësues të lartë. Shorni fliste për
Fatlumnë, por e ndjevi që unë ia kuptova përgjithësimnë e vogëlushëve
shqiptarë, të cilëve u ka mbetur ay mallkimi i bukur që të mos heqën dorë nga
bujaria edhe pse mbeten krëckë, të varfër! 

Shorni
ndjevi edhe atë, që unë pe mallëngjimit, nuku nxirrnja dot zë burri. Më

kthevi
kurrizë që të mos shëkonte dobësinë time, afrovi djalën, ia futi kokën në gjoks
të tij dhe po i përkëdhelte leshkat. 

Kur fap, e
pashë këtë, shitësin e fiqve, që m’u shfaq këtu në shkollë, me gjithë 

kitarën e
tij në krah. E tani unë do t’ia kthej borxhin. Do t’i dhuroj kitarën time. E le
të guxojë, po mundi, të më zgjasë para!

Babë e bir
u kthyemë në shtëpi pa folur. Shohim hi ore hi e shkrumb më të katër anët! E
kur gjejmë në grumbull të hirit, donjë thëngjill që ndrin dhe ngroh, nuk e
besojmë. Na është hirosur shpirti, na ka bërë jeta… Sa turp, sa turp! 

Të
faleminderit o çun i panjohur pe Elbasani, e paç jetën të bardhë! 

murmurisnja
me vete dhe më dukej se ende nuku kisha zë. Le që ç’më duhej më shumë?! Kur
s’ke më fjalë për të thënë, kot qahesh për zë!…












[bookmark: _Toc236354576][bookmark: _Toc236353810]Rrëfenja e
nëntë: Si fsheha mes shalëve
dyzetetremijë dollarë 
E po, se
njerëzit presën që të rrojnë me paratë që u vijnë nga mërgimi, unë nuku kam pse
të heq ato që hoqa!

Ashtu si
vajçë unë në Shqipëri, njeri mos vaftë! Edhe me Karavellë të më ftojnë, nuk
udhëtoj më si herën e parë: Nju Jork-Vjenë, pastaj Vjenë -Tiranë. Në të
këthyerë një stacion më shumë, Tiranë - Prishtinë, Prishtinë - Vjenë, aty duhej
të flinja një natë dhe të nesmen t’ia mbanja për Nju Jork.

Telashet
filluanë që kur mua më hëngri goja mjaltë e vetëm Tajmsit nuk i thashë ta
botonte lajmin, që Peçua do vinte një vizitë në Korçë. Dy ditë para se të nisesha,
valicat i kisha dëng, me porosira. Vetëm për plaçkat teme, nuk kish vend në to!

Pastaj do
më duhej të shpinja Korçë, jo pak, po dyzetetremijë dollarë! …çkë të

sëmës! -
thashë. Korça do t’u bjerë këmbanave, kur të më shohë përpara Shën Gjergjit!
Merre me mend, më kish dhënë para edhe Vançua i Ciles! Tjatër: Koçi i
Mitropolisë, Leko Lajthiçka, Zihni Pepellashi e Marenglen Zëmblaku, sa për të
treguarë ca, pe atyre që asnjërit s’i vinte mëndja se u dërgokshin para
familjeve! 

Më therrtë
mua në dinin këta njerëz që kish n’Amerikë banka e axhensira, që e bënin më
kollaj këtë punë! Të them që deshnë të kursenin paratë e postimit?!.. Mbase
bre, po historitë e hidhura me shtetnë, me matrapazët, i bënin hallexhinjtë të
kishnë më besim te Peço taksisti ,se te tërë bankat e Shqipërisë e të Amerikës!


- E po
tashi, si do t’ia bëjmë-me? - i them Rezit. Me kaq para, unë nuku vete i

gjallë
gjer Korçë!..

Ishnë të
tëra qindshe, nga ato me turi të madh. Bëhej një xhumbë o byrazer, që

mos e
pyet! 

- Do të
t’i fut në një qeskë plastike , - tha ime shoqe. - E do t’i mbash në mes të

shalëve,
Peço! 

Ish vend i
lik, po më të përshtatshmë vend, s’gjenje dot. I mban njeriu në xhep të
brëndshmë, po xhaketa hiqet, harrohet gjëkundi… Plys që, kontrollorët në
aroporte të shëkojnë për armë. Këpucët t’i zbathën, si ia zbathnë një ndihmësi
të Predidentit. E po të gjetnë paratë, varda dëpër gjyqe, pastaj!

E kam të
shkathtë gruan. I bëri ajo paratë një alamet shuku, që ma lidhi me ca llastiqe
në krye të shalëve. Ca llastiqe të tjerë m’i lidhi në bel e ata nuk e linin
xhumbën e parave të më varrej poshtë. Kështu edhe mbaheshin, po prapë, bre,
binin në sy, e binin goxha!… 

Kur u
futmë n’aroport, na bënë më pak kontrolle nga sa kishmë menduarë. Ca gra të
sjellçme, veshur me uniformë të aroportit, më shëkonin me respekt. Këtë respekt
e dëftenin nga që ishnë të edykuara, por Rezi, ashtu e fryrë pe të qeshurit,
tha, që ato nuk m’i hiqnin sytë nga shuku i parave.

- E po
pasanikët kudo nderohen, - thashë unë sëkur nuk e kuptova romuzë.

- Gratë,
nuk i dinë si para ato! mërmëriti Rezi… - Por kujdes, se ti një e dy, i

shpie
duart mbi dollarët, e dukesh si horr!..

- Më venë
duart vetë i pëshpërita unë. Ti qesh, po është përgjegjësi e

madhe.
Vetëm Vançua i Ciles më ka dhënë dymbëdhjetëmijë, moooj!

Ajo, mbase
nga që kish merak e desh të sigurohej, më hidhte nga një sy këtej poshtë, po
nuk e mbante dot të qeshurën. Edhe kur u ndamë te dera që më shpinte në bark të
aropllanit, tek ecja rëndë rëndë e me gjith atë shuk përpara, ia bëra sime
shoqe, me dorë. Ajo dyke më ndjekur me sy, pati një rrebesh pe lotësh, po nuk e
mora dot vesh: nga të qarët a të qeshurit…

Unë nuku
kam hipur shpesh në aropllan, por kur hyj në të, sëkur shkel në një tempull. Aq
e përsosur bre, më duket teknika këtej nga Amerika, sa as e mendoj kurrë se do
rrëzohet donjëherë aroplani, që më mban mua! Gjithë ç’rrëzohen, më duken o
filma të Hollivudit, o propaganda të Enver Hoxhës, që na rri akoma varur dëpër
qiejtë e truve tonë! 

Aropllani
u ngrit, po ish natë dhe unë shëkonja poshtë ujëra e drita të bëra mishmash.
Kisha përpara një ekran të vockël dhe e ndiqnja atje aropllanë tonë në një
hartë: si rrëshqiste porsi pikë e vockël mbi xham të ekranit, si kalonte
Bostonë, si u afrohej cepave të Kanadasë, si kalonte mbi ishujt e pabanuarë të
detrave të veriut dhe si do t’i afrohej Islandës... 

Darkën,
ato stjuardeskat austriake na e dhanë në kohë, me organizim të përkryerë. Unë
nuku kam udhëtuarë aq, sa të mos kem nevojë akoma të shoh më të majtë e më të
djathtë, se si hapet kutia plastike e ushqimit, si nxirren pironjtë e si
xhvishet patatja e zjerë. Më të majtë kishnja dritarkën e aropllanit, më të
djathtë një zonjë në të zeza, që më bëri të psherëtij i lehtësuarë, kur m’u unj
pranë. Se kishnja frikë mo më ulej donjë kopuk dorëgjatë!. Me bisht të syrit,
shëkonja ca duar të bardha, me thonj të manikyrosur, që hapnin qeskat plastike,
- që unë vetë pa parë të tjerët, u hanja mender munë, jo i hapnja!.. Ia ndoqa
lëvizjet doçkave të zonjës, me kaq dhelpëri, sa i mësova të tëra: si ndizej
drita, si ndrroshin kanalet në ekranin që kishmë secili më vete… Tamam si një
nxënës fshatar i kujdesshmë, që nuk të le të kuptosh, se nuk është pe
kryeqyteti!

Agu e
hodhi dritën më shpejt se ngaherë. Aropllani dukej se e pat lënë qiellë e tashi
ish bërë vapor, që lundronte në një oqean pe qumështi! Mbi Irlandë, zonja me të
zeza flinte akoma, po unë nga respekti i saj dhe nga meraku i parave, nuku
kishnja lëvizur asnjëherë dhe nuk e kishnja shqetësuarë atë. Të mos paskësha
tërë atë xhumbë për të ruajtur, nuku do më kish shpëtuarë që ajo gruaja me të
zeza, nuku qe hiç e moshuarë. Por unë e kishnja vënë re zonjën veç me një
rregëtimë të syrit e aq.

Përmbi
Francë, gruaja me të zeza u zgjua dhe atëhere unë guxova ta bezdis, që në tërë
atë fluturim, të vinja së paku njëzë herë në banjë. Ajo nuk u ngrit të dilte në
korridorthin e vockël. U mjaftua dyke tërhequr trupnë prapa, aq sa e linte
kulltuku. Kalova me pak lehtësi e me shumë elegancë, por nuk arrita dot që
shuku i parave, të mos e cikte fare zonjëzën! U mundova po, aha!.. Ja mos i kem
tërë, që qe e pamundur! Vetëm kur më pa paratë, që e fshiknë cazë, ajo erdhi në
hatër se ç’mashkull të veçantë kish patur përkrah, për shtatë orë që pe Nju
Jorku! 

Kur po
këthesha pe banjës, e pashë gruan me të zeza, që qe ngritur e seç kërkonte në
çantët që e kish mbi kokë. Dita me djellë mua më kish bërë më trim e zonjëzën e
bënte të dukej më e re dhe më e re! Më pa që po vinja e në vend që të priste,
ashtu më këmbë, sa të hynja unë në vendin tem, ajo m’u duk se nxitovi të ulej.
E gjene ma bëri kalimnë të ngushtë. Si t’ia bënja?

- Mos doni
të rrini afër dritares, tashi, që u bë ditë? e pyeta anglisht sa për ta

shtyrë më
andej. - Gratë, çoku e kanë qef dritaren, - e kujtova.

- Po, po,
por jo unë! tha ajo me nxitim. 

Kalova
dyke u kujdesur që dyzetetre mijë dollarët të mos e shtynin në ngasje, por

kur ata i
kaluanë shuk, përpara syve, pashë që zonjës, - ja, kur mos kem babanë, - i iku
e bardha e syrit dhe bebëzat iu zmadhuanë! Kur unë zura vendin tem, ajo më
buzëqeshi edhe më bëri pyetkën më njerëzore, që më vraftë Perëndia, në do ma
kish bërë, po t’i kishnja kaluarë të dy herët me kurriz nga ajo!

- Për ku
udhëtoni, zotëri?

Ishte
bullgarkë dhe quhej Janka. I shoqi i kish vdekur tetë muaj të shkuarë, në

Nju
Xhersi, ku punonte si programist kompiuterash. Janka shkonte te e motra, që
punonte në një përfaqësi bullgare, në Shkup. Vetë Janka ish pa punë, kurse mua
më erdhi zor t’i thoshnja jam shofer dhe i thashë që isha pedagog, në një
Strehë fëmijësh me të meta dhe jetimë. 

Bullgarka
më besovi. Gënjej e nuku lodhem kurrë unë,ore! Nejse, u llafosmë gjatë,
megjithëqë ajo anglishten e fliste çapra-çupra. Unë e flisnja cazë më mirë, ama
kuptoshim për bukuri, ce dy veta që e flasën keq, kanë më harmoni e kuptohen më
mirë se dy veta që e flasën perfekt. Folmë për rrugën e dolli që nga Vjena në
Nju Jork, do këtheshim në të njëjtën ditë e orë e me të njëjtin avion.. Por ama
do të kalomim një natë të tërë në Vjenë.

- A keni
juve vizë transit, për donjë hotel të Vjenës atë natë? më pyeti

vejusha.

- Jo, - i
thashë. Po ju?

- Nuku ka
problem, - qeshi ajo, - se pashaportat bullgare tani, nuku kanë

nevojë për
viza, gjithandej!

Një
pedagog, si po shitsha unë, duhej ta dinte këtë gjë, o e vraftë Perëndia!

- Edhe
unë, - i thashë, - e marr kollaj në konsullatën austriake të Korçës! (Që

nuk
ekzistonte hiç, edhe këtë, një pedagog pa të meta i fëmijëve më të meta, duhej
ta dinte!)

Ia thashë
me kaq kakapërllëk, sa pa dashur vura duartë edhe mbi xhumbë. Por menjëherë m’u
kujtua paralajmërimi i sime shoqe dhe i hoqa sakaqë pëllëmbët që andejza.

Por ishte
vonë. Bullgarka e kish vënë re dhe se si nisi të më vështronte.

- Përse
nuku vini me mua gjer në Shkup? propozovi vejushka. Korça është

më afër që
nga Shkupi, se që nga Tirana!

I mallkova
dhe një herë ata që më bënë të udhëtoj me tërë ata dollarë në

mes
shalëve. Të mos i kisha ata, nuku do më qepshin kështu vejushkat e botës! U
shfajësova, ashtu, sa për të larë gojën dhe e këputa fillnë e lëmshit, se për
fat, austriaçkat na suallë mëngjezë. Unë kërkova një çaj të nxehtë. Nga një
lëvizje e pamatur mirë, m’u derdh tërë çaji, ashtu si qe i valë, në prehër! Po
të mos më mbronte xhumba e parave që po prisnin gjysm’e Korçës, unë do të
kishnja ulëritur. Por vejusha e gjorë kish akoma përfytyrim normal.

- Auuu! ia
dha ajo pallmës dhe nuku pati kohë ta bënte anglisht thirrjen e

Zotit, po
tha: Bozhe!

M’i dha
menjëherë picetat e saja. Rendnë stjuardeskat e u mblodhë

të tëra
mbi shuknë e parave, sa me zor po shtynja njëqind e ca thonj bullgarë dhe
austriakë të manikyrosur, që deshnë të më trazonin aty, ku unë nuku deshnja
kurrsesi!

Në Vjenë,
para se të ndashim, Janka më vuri t’i premtonja se pas dy javësh do

takoshim
po aty dhe më pas, do hamim darkë bashkë gjëkundi, fshehur pe botës, në donjë
restorant buzë lumit që çan Vjenën.

* * *

Nuku besoj
në jetë teme, të më qëllojë më, të bëj rrugë kaq të vështirë. Në Tiranë, jo
keq: më shumë më shëkonin nga valicat. Kurse në Poradec, nuku m’i ndanin sytë
nga kapella dhe syzet e diellit.

Më e
madhja më ndodhi Korçë. 

Më të hyrë
të qytetit, autobuzë na e ndalovi një skuadër me polica dhe ata na kërkuanë të
xbrismim të tërë. Xbritmë. Na vunë më rradhë e filluanë nga kontrollet. Më
duket dyshonin për donjë që vinte i armatosur. Ama nuk i kontrollonin të
gjithë, por veç ata që u zgjonin dyshime. Unë dridhsha. Gjithë jetën kam ndjerë
që jam i dyshimtë. Një herë, vite të shkuara, në zbor, njërit i vodhnë orën dhe
pesë paqeta Arbëria. Suallë një qen, që i gjente hajdutët me hundë. Qeni erdhi
drejt e te mua e nuku shkulshe pe vendit! Hajduti i vërtetë më pas u gjend, po mua
nuku më hiqet nga mendja kurrë, se përse nuku me ndahej qeni! Edhe tashi
n’Amerikë, kur paguaj gjashtë dollarët për të hyrë në Urën e Xhorxh
Vashingtonit, trembem, se tamam mua nuk do më hapet trari për kalim. Mani e
persekutimit, bre!

E nuk u
gabova: sytë e skuadërkumandantit ranë mbi mua.

- Ti!.. ia
bëri. - Bëj përpara! (Bëra). Pe nga vjen-o?

- Pe
Amerike, - thashë un’i ziu.

- Ke
pashaportë amerikane-o?

Të
gënjenja? Ja iu shkrep e më tha: “pa dal’të ta shoh!” Do më shpinin në

komisariat
për mashtrim. Ku të mbytsha unë, me tërë ato para?! Vendosa të them të
vërtetën.

- Jo, - i
thashë. Amerikanen e marr vitnë tjatër. T’ju a tregoj shqiptaren?

- ç’ta
shohim-o?! Kot-o? Kemi parë pe tyre, sa të dhjeç!

E vura re
që ay nuku kish më asnjë çikë respekt për mua, siç kish kur bëri

pyetjen e
parë. 

- Afrohu,
afrohu, - më tha kryepolica. - Ce i mban duart mbi tope-o? Të

ftohen,
apo ke frikë ce mos t’i marrëm më sysh?

Tërë
policat zunë të qeshnin. Mua, qellza m’u bë furrë e gjuha m’u poq.

- Hiç, ja
ashtu kot, - ia bëra i mekur dhe m’u kujtuanë porositë e Rezit në

aroport të
Kenedit: “ Peço, mos i shpjerë duart atje!” Zotëria juaj, më falni!- u thashë. 

- Po
ç’zotëri o t’u mbylltë e mëndjes! vazhdovi skuadërkumandanti.Kujton

se si ato
që ke ti, nuku ka njeri-o?! Nga ato të tuat, e më të mëdha bile, gjen me qindra
këtej, ore! Apo kujton koka jote, se ike ti në mërgim e mbet Korça pa
topemëdhenj!

Unë nuk i
përgjigjsha fare, që mos e acaronja. Dhe skuadërkumandanti u tall sa u tall, më
në fund na lëshovi të gjithëve të ngjitshim në autobuz.

U plasa në
vend tem, dyke marrë frymë me zor. Po nuku paskëshin mbaruarë telashet.
Autobuzi sa do nisej, kur te porta u dha një nga policat e më thirri gjene të
xbrisnja:

- Të vijë
pak ay amerikani!- urdhërovi.

Po më
pushonte zemra. çfarë deshnë akoma pe meje, mor aman!

Dolla
jashtë dhe njëherë. Aty pashë skuadërkumandantnë që seç po llafoste me

një policë
kokëpaqethur. Desha t’u afrosha, por kumandanti ma bëri me shënjë të prisnja
dhe ca. Polica kokëpaqethur seç po i tregonte ca gjëra në vesh e kur mbarovi,
shefi i tij më ftovi me dy gishtrinj.

- Këtë
polic e kam pe Opari, - më tha e më pyeti: Do zotrote që të hysh në

garë me
të? Do ta provosh e ta dish se ç’vend ze ti, në qytetin tend? Po ta kalovi ky
oparaku, për madhësinë e atyre, do t’i japç këtij oparakut njëqind dollarë!

Polica
kokëpaqethur më ndiqte me sy mua dhe tundëte kokën për ato që thosh

kumandanti,
i cili desh ta bënte këtë garën mashkullore, jozyrtare, ashtu sa më miqësore,
si për mirseardhje.

- Ama,
fitove ti, - më sigurovi kumandanti, - ky vartësi im do të të dorëzojë,

trëng,
njëqind dollarë!

- Euro!
saktësovi oparaku. Dhe u kthye direkt nga unë. - Euro, kam unë. Ta

kemi, pa
nisur garën!

Dukej ca i
trembur. I qe betuarë kumandantit, që nuku kish burrë t’ia kalonte atij, por
tashi e kish humbur sigurinë, shëkonte i trëmbur në fund të barkut tim e i
zverdhur dyllë përsëriste:

- Euro,
kam! Laj-thaj, ato kam! M’i fitove, hallall i paç! e lëshonte djersë të ftohta,
ngaqë ish bërë kot trim për këtë ballafaqim.

Edhe mua
djersët çurkë po më vinin. Autobuzi priste për mua, mikrobuzi priste

për
oparakun.

- Nuku jam
përgatitur për këta lloj kampionatesh, - u thashë me njerëzillëk. “

Unë nuk u
mbura me asgjë… që t’ju ofendonja juve! Bile, unë e pranoj garën të humbur! Dhe
për nder tuaj, edhe për kënaqësinë teme, ja edhe 100 dollarët! Pijeni nga një
kafe pe meje!

Dhe futa
dorën në xhep, të nxirrnja dollarët. Më kishnë rrëfyerë për këto ndalime,

por nuk
pata besuarë se t’i merrnin paratë dhe për kësi lloj sebepesh. Kumandanti nuku
ma la ta nxirrnja dorën nga xhepi. 

- Po bëre
nga këto, do të të hedh hekurat! më kërcënovi. - Nuku duanë para

kot
njerëzit e mij. Këta fitojnë vetëm para të nderçme, atë që e meritojnë, atë që
e nxjerrën me.. me … djersë e me… ç’t’u vijë! Po para të nderçme, ama!

Hipa prapë
në autobuz, tani i çliruarë fare. Dëgjonja ankesat e policës pe Opari:

- Po si,
or q..fjaj tëmën, nuk u bë një herë një garë e vërtetë, burrash! Të dalë e
vërteta e pastër në shesh!

Kështu u
këtheva në shtëpi… Sa u çmallmë e u përlotmë, unë vajta në dhomë,

zgjidha
rripat e llastikat, hoqa xhumbën që aty ku ishte dhe u ndjeva i lehtësuarë. 

Nisa t’i
ndanja dollarët që atë ditë. Cilja që kish më shumë, erdh i mori i pari,
dollarët e tij. Të tërë kishnë halle. Shumica ishnë pa punë. I vëllai i Zihni
Pepellashit, priste para, ce kish vendosur të martohej e të bënte goxha dasmë. 

- Po ja,
punë nuku po gjej, më tha. - Kërkova një vizë për Greqi, s’ma

dhanë. Sa
të rri kot! Po martohem, thashë… Të engledisem…

Nëna e
Kocit të Mitropolisë mori paratë e të birt e shkovi drejt e në dyqan të

bukës, të
shlyente borxhnë, se tërë muajnë e kish marrë bukën me listë.

Po më i
lumuri isha unë. E ndjenja veten të lehtë dhe as femrat as policat nuk i
hidhnin më sytë këtej nga mua…

* * *

Në këthim,
ishmë gjashtë shqiptarë, në aroport të Vjenës, që të nesmen do

merrmim që
andejza aropllanë për n’Amerikë. Që të gjashtë kishmë tentuarë të nxirrmim viza
tek austriaku: nga një vizkë tranzit, bre, sa për të kaluarë cazë natën, sa për
të mos u shtrirë, si lopët, dëpër stolat e sallave të pritjes. Mua në Tiranë,
më thanë që te austriaku qe goxha procedurë e hante kohë. Kështu u patnë thënë
disave pe nesh edhe në konsullatat austriake të Amerikës. 

Siç ishmë
të gjashtë, vamë e biseduamë edhe me Shefnë e Sigurimit të aroportit

të Vjenës.
I thamë të na shpinin ata, në donjë hotel për të qenë, të shoqëruarë nga
njerëzit e tyre. Po ishte sikur t’i flisnje murit, o t’i ..nje austriaken! Na
tha, se ay nuku mund të gjykonte rregullat e konsullatave e nuku bënte dot
n’aroport punën, që bënin ato! Ay nuku vinte dot policat e tij të na ruanin, të
na shpinin e sillnin, ce neve nuk ishmë të arrestuarë. Na tha se ne ishmë
qytetarë të nderuarë të Evropës, ne tashi ishmë si gjithë Evropa e prandajza do
të flimim aty dëpër stola.. 

U pamë
sydërsy. Ky qe fati. Na iku lezeti i rrugës, lezeti i takimit me familjet.
Ndryshe kur i dëgjon këto aventyra, bre, e ndryshe kur i provoke mbi lëkurë! 

Po bëshim
gati të kalomim natën me kafe e muhabet. Një burrë pe Durrësi na tha se ay kish
qënë në Vjenë, vite më parë, por e mbante mend si tashi. E premtovi të na
shpinte me llaf të gojës së tij, shesh më shesh e rrugë më rrugë… Do na e
tregonte atë qytet fill e për pe, aq të gjallë, aq të gjallë, sa të mos
thoshmim dot kurrë, se nuku kishmë qënë në kryeqytet të Austrisë!

Në atë
mesele, fap, kumbisi e më zuri udhën Janka, bullgarka!

- Heeeej!
ia bëri gjithë gaz ajo. Sa të kam kërkuarë! 

Më
prezantovi me tërë shokët e shoqet: bullgarë, kroatë, maqedonë.

- Do të
dalim? më pyeti në fund, - të kujtohet si e lamë pllanë?

- Nuku
mora dot vizë, i thashë. Pikë e vrer e me zë të mekur!

Asaj sëkur
i ra dambllaja. Shokët s’po e kuptonin se ç’po ndodhte me të. Pastaj ajo xbriti
sytë më poshtë, këtejza nga pantollonat e mia. Unë paratë nuk i kisha më aty ku
m’i kish parë ajo dhe tani po e ndjenja veten akoma më të shburrëruarë. Pa ****
pa viza! Lere, bre! A ka më keq?!

Vejushka
tundi kokën hidhur. Dhe më la . 

Shokët e
shoqet, po e thërrisnin. Ishnë tre bullgarë, shtatë maqedonë dhe dy

kroatë.
Ata po matshin të kalonin natën në një hotel buzë atij lumit, që rrjedh dëpër
Vjenë. U drejtuanë nga porta dyke qeshur e dyke bërë zhurmë.

Te porta,
Janka më tundi pëllëmbkën e saj të vockël me pikëllim dhe iku me ata

ballkanasit
zhurmëmëdhenj, që pasi kaluanë para Shefit të Sigurimit të aroportit, - që as u
bëri vërrejtje për shamatën, por përkundrazi i nderovi me “gatitu” - duallë
rrugëve të kryeqytetit të muzikës. 

Unë iu
bashkova shqiptarëve të tjerë, të shtrirë dëpër stola dhe një burrë fisnik pe
Durrësi, nisi të na shëtiste dëpër Vjenë me rrëfimnë e tij…

Ne i themi
shkurt, Papkë e unë nuk e kam marrë vesh kurrë, si i thonë gjatë. Është kushëri
i gruas, një beqar i leshtë, po është rregulluarë mirë me shtëpi e me të tëra,
ce ka ardhur në Amerikë, përpara meje. Sado kokunjur punon Papka, gjene
skërfyell mbetet. Punon me mua, bile punonte atje më parë e unë pe atij e kam
punën që bëj. Ay pe vitesh lan taksitë dhe limuzinat e bossit. Vjen i gjatë, si
i ushqyerë tërë jetën me zorrë. Kur than xhamet me peshqirë e madh, nuku vete
hiç në anën tjatër, po zgjatet mbi çatinë e taksisë dhe arrin matanë, pa pikën
e mundit. Sa herë lan makinën time, unë bëj sëkur nuk e njoh e i jap nga donjë
pesëdhjeçe, si bakshish, që të gënjehen e t’i japën edhe shoferët e tjerë, po
ata s’bjenë që s’bjenë në çark! E Papka, në darkë, ma jep gjene pesëdhjeçen, që
t’i jap pesë dollarë, aq sa meriton.

Bossi e do
shumë Papkën e i vjen keq që nuku ka donjë çupë, që ta bëjë atë dhëndër, ce
vajti dyzet e ca vjet i ziu e nuk e pret bishtin me donjërën, siç e kam prerë
unë me kushërirën e tij.

E vjen
sëra, ky Papka më bëri me punë. I pat thënë bossit, se ka një shok shofer, që e
di anglishten. “E nget makinën me një dorë, më mirë se me të dyja!” - i pat
thënë. 

Atë
reklamë dinte pyka, atë përdori e bossi më thirri. Vajçë. Më pa patentën e
shtetit të Nju Jorkut, më kërkovi numërin social dhe pa që unë isha qelq i
pastër.

- Mirë, -
më tha bossi. Do kalosh në komision të provimit.

Më zuri
tartakuti, sëkur më futi njeri dënë vete donjë nga ato stepinjtë e akullit.

Më hynë të
dridhurat. 

- Tani ta
dua ndihmën, o shën Gjergj! ia bëra me vete. 

Më ulnë
përpara një kompiuteri dhe dy burra turivarur u ulnë matanë kurriz për kurriz,
para kompiuterave të tyre, që i kishnë të lidhur me timin. Të mos isha vetë mbi
gjemba, do ta shijonja më shumë këtë provim me kompiutera, që as në revistat e
shkencës nuk e kishnja parë. “Është Amerikë këtu, o Peço, o tutkun! - i thashë
vetes, - po përmblidhu, ce nuku gjen rast si ky e po humbe, do të shkosh në
hale të gomarëve!” Ja kur mos i kem tërë, kështu i thashë. E Peçua, dyllë i
verdhë, me gojë të tharë më tha: “Unë do bëj timen! Si të jetë e thënë,
pastaj!” 

Njëri pe
atyre turivarurve, pa parë hiç këtej nga unë, më tha se në ekran do m’u
shfaqkej pyetja, bashkë me katër përgjigje, pe të cilave vetëm njëra do ish e
sakta. E unë me një miushkë, do lëviznja një shigjetkë e ta vinja klik, mu mbi
përgjigjen e mirë. 

-
Fillojmë? - pyeti me zë të trashë ay tjetri, me një derro vëth në vesh. 

- Fillojmë,
- i thashë unë tri herë, ce në përpjekjen e tretë më dolli zëri. 

Bamp! Se
ç’bëri aty në ekran tem dhe më dolli kërkes e parë: “Sa bëjnë 50 heqim 40?” Dhe
vap - vap - vap! - më duallë katër përgjigje të ndryshme. 20, 30, 90 dhe 10!
Kjo përgjigje e fundit ish tamam siç e dimë ne, që në kohë të babaqemos! Po unë
thashë, po të zgjidhnja këtë, do bënja donjë gabim. Amerika, dyqindvjet përpara
të tërëve, do të më thënkej mua hajde o Peço, ce ta kemi shtruar sofrën! Kush i
ha ato? Prandaj, përgjigjes së katërt nuku deshnja t’ia hidhnja sytë, se nuku
kishnja qef të të bësha gazi i botës..

Mirëpo,
hajde gjeje! E po kjo pikë e zezë?! Prisnja djersët, ato më erdhnë dhe ay me
vëth u ngrit e më solli një letër, që t’i fshinja. Që aty kish një hile, këtë
nuku ma hiqte njeri nga mëndja, se nuku do mblidhshin tre burra e tre
kompiutera, për të bërë një pufkë, po cila ishte? “Hë mo Peço, mo bythkë, - iu
zbraza edhe një herë vetes, - këtu të dua! Ce zotrote, në kohë tënde, ke qënë
edhe nxënsi më i mirë i Raqi Qirinxhiut de! Hidhu tashi!”… Më kishnë folur
shumë për këto lloj testesh, po tjatër është, bre, të të tregojnë për zjarrë e
tjatër t’i kesh vetë duart deri në brylle në të. 

Ata
prisnin. Kjo nuku më prishte punë, ce kishnja dëgjuarë, që këta biçimër kanë
respekt për ata që mendohen shumë.

- A mund
ta ndez një duhan? pyeta prefesorët.

Ata u panë
sydërsy dhe megjithqë aty nuku lejohej, mua ma dhanë lejën. Kjo më

bindi që
edhe ata e kuptokshin, që zgjidhja nuk ish e kollajtë. 

- A kini
zjarr? i pyeta.

Njëri pe
tyre nxorri çakmaknë e ma zgjati.

- Po
cigare? e pyeta gjene i hutuarë, sa më s’bëhej.

Ay qeshi e
ma dha edhe cigaren me bujari. Demek, atyre u pëlqekërke edhe kur e

ke humbur
torruan. 

Të jam
menduarë, ore burr i dheut… Sa? Njëzet minuta, është pak! Njëherë thashë, t’i
këllas flamën, ta le këtë test, të ngre duart e të kërkoj donjë punë tjetër
gjëkundi. Pastaj i dhashë karar: do zgjedh atë që dij unë, që pesëdhjetës po
t’i heqëm dyzet, dhjetë do t’i mbeten! Ne andej nga Ballkani kështu e dijmë.
Fundja, në e dinja gabim, ky nuk ishte vetëm turp i im, de! Ne jemi një komb i
tërë, bashkë me trevat që kemi jashtë kufinjve, që e dimë kështu! Le ta hamë
turpin, të gjithë sa jemi! Ce vetëm unë-a? Kur turpi pjesëtohet, nuk është më
aq i rëndë. Me të menduarë kombin, më pushtovi një krenari, një krenari bre, që
xheç m’u mbushnë sytë me lot. Kur je larg, je më atdhetar, ore! Kur mos kem
fëmijët, xheç ia nisa hymnit! Goja ma mbajti.

Një të
zënë mijushkën e kompiuterit me tërsëllëmë, sa xheç e theva siç thyhen kaçkat,
një ta afruarë shigjetkën tek përgjigja e katërt e klik, ia bëra mbi të: 10!
Dhjetë o dhjetë, në të sëmës të vinte puna si shofer, po të qe ndryshe! Dhjetë
e nuk lëviz hiç, le të jetë përgjigje e vjetëruarë! 

Të plasnë
duartrokitjet e të fillovi një muzikë madhështore, me bandë! I bënte kompiuteri
vetë, kur ti e gjenje pyetjen. Hajde muzikë hajde! Ore, të them, nuku pushonin
duartrokitjet, sa xheç u ngrita më këmbë!

Ata dy të
komisionit psherëtinë të lehtësuarë. Ajo paskësh qënë! E vjetra, e

babaqemos!
Ata me buzë në gaz, u kthyenë e panë njëritjatrin.

Kjo fitore
më dha zemër dhe pyetjen tjatër nuk e lashë të merrte firomë: “ 70 përqind e
njëqindës është: a) Më shumë se njëqind? b) Baraz me njëqind? c) Më pak se
njëqind? apo, d) Shtatë herë më shumë se njëqind?.. Unë pështeta kokën te
shkolla fillore e fshatit tem dhe, fap, e gjeta menjëherë: Duartrokitje të
zgjatura. Muzikë me bandë dhe ata dy të komisionit, që nisnë të më shëkonin
sëkur kishnë përpara Ajnshtajnë! 

Pastaj
nuku kishte më test, ce i vura përpara prefesorët! Në ekran më dolli pyetja se
kush është më i lartë në gradë, Presidenti i Amerikës, Drejtori i shkollës së
mesme, Guvernatori i Nebraskës apo menaxheri i një kompanie ajrore? E gjeta, pa
vrarë shumë mendjen dhe e pashë që respekti i tyre për mua, kish marrë tashi ca
të përpjeta që të merrnin mëndjen! 

E kuptova:
ata për shofer më deshnë, aq të ngritur më kërkonin! Pyetja e parë dhe e dyta
deshnë që të provonin a dinja të bëj llogari e t’u këthej pasagjerëve kusuret
tamam. E treta paskej qënë, që kur të përdornja limuzinën, mos ngatërronja
personalitetet. Më bënë edhe një pyetkë se mos bënja donjë budallallëk e
harxhonja më shumë benzinë nga ç’duhej: më thanë se cilën rrugë do zgjidhnja,
për të vajtur më shkurt nga Astoria gjer në Central Park?

- Në cilin
pikë të Central Parkut? i pyeta kakapër, - dhe e doni me urë të

paguarë,
apo me urë të papaguarë?

U pëlqevi
kundrapyetja. Ulnë kokën të bindur për suksesnë tem e rrinin të nemitur. “Hë më
ju hëngsha tëmat!” - thashë dhe ndjenja, që gjoksi po më fryhej si kacek pe
krenarisë. Ata nxuarrë të shkruara përgjigjet teme nga kompiuteri, fësht e
grisnë fletën e bramp, u ngritnë më këmbë. Hynë të dy në një derë dhe duallë që
andej, tok me shefnë. 

Shefi
rrëzëllente. I qeshur më zgjati dorën dhe më përqafovi. Njëri nga ata solli një
shampanjë dhe e hapi.

Më kishnë
pranuar. 

Më kishnë
pranuar, po e di çfarë do të thoshte kjo për mua, apo jo? Ay me vëth solli një
aparat e na nxorri tok me shefnë në fotografi. Pastaj më nxorri vetëm mua. I
ndënja me ballë, i ndënja me faqe, vetëm profil, për policinë, siç mbanja mënd
nga Greqia. Po këta s’e dashkërkshin profile. Bossi vajti dhe e mori Papkën e
gjatë, që më priste, i ziu, jashtë me merak. E si duket ia kish thënë lajmnë e
gëzuarë, ce Papka kur erdhi i kish sytë me lotë. U shkurtua nja gjysmë metro,
që të më përqafte dhe xheç më mbyti me të puthura.

Kur
duallmë jashtë në oborr, pashë tërë ato taksi e limuzina që prisnin e më
shëmbëllenin si buallica, si qe dhe lope, të bardha e të zeza. Xhamet e tyre
dukshin si sy të qeshur e më bëshe sëkur më thoshnë:

- Do
punojmë bashkë, ëh Peço?..

__________________

Tëmën e
sëmës, sa e koklavitur është bota e fshehtë e dëshirave, ç’zjen aty brënda e
ç’kapak u vihet përsipër! 

Do rrëfej
ca, për komshien tonë, Rozën.

Gruaja ime
e ka shtuarë shoqërinë aq shumë me atë Rozë, sa më afër nuku afrohen dot e
tashi nuk u mbetet veç të zihen nga leshrat.

Atë
asëll-asëll e quajnë Lule, po ajo paskësh vendosur ta bëjë emrin më lule akoma,
e bile më të përcaktuarë: zgjodhi trendafilë e tashi tërë ne, e thërresim Rozë!
Nuk e di seç origjinë fetare ka patur familja e Rozës, por vajza këto kohë var
në qafë një kryq aq të madh, sa tërë ne jemi të bindur që do të jetë
myslimankë. 

O Zoti
Krisht, o zonja Shënmëri! - thotë një e dy, - sa mëkatarë që jemi! 

Hamë
mbushëm barkun e nuku na vjen turp nga të uriturit dëpër botë! Neve duhet ta
kalojmë jetën më gjunjë, dyke u lutur për ata që bjenë pa ngrënë. 

E më të
shumën, këtë e thotë kur unë jam në bukë e sipër, pasi kam erdhur nga

puna. Ma
ze në fyt o në ..çkë të sëmës! Kaq herë jam matur t’ia vërvit Rozës pjatën
turinjve. 

Banon
pranë nesh, rrugica na ndan. Tarraca jonë e pasme, ku unë kujdesem për sistemnë
e ajrimit, është rrafsh me dritaret e Rozës, që pe përtej rrugicës, shohën
këtej. Ajo i mban ato hapur dhe unë përpiqem të mos i vërtit sytë andejza. Kur
më sheh ajo, ma bën me dorë dhe më hedh që matanë donjë të fala për Rezin. Kur
ajo nuk e ka mendjen e shoh unë. Ajo rri ashtu me kurriz nga rruga, dyke parë
filma.

Filma po,
por ama asnjëherë nuku e kam parë Rozën më gjunjë, dyke u lutur! 

Roza punon
si shoqëruese zonjash të vjetra. Ato e paguajnë dhe ajo i shoqëron ato në
psonisje, në kisha, nëpër parqe. Nuk paguhet keq Roza, se ka një përvojë pe
infermjerke dhe veç kësaj ka bërë edhe ca kurse specializimesh. Shihen plot
diplloma të varura dëpër muret e apartamentit të saj pe beqarke. Plakat, më së
shumti, i vdesën, megjithë përpjekjet e lutjet e Rozës që ato të jetojnë. Një
damë e vjetër boshnjake jetovi në shoqëri të Rozës vetëm tri javë (nuk ia pamë
kryqnë Rozës ato ditë!). Roza e qavi mjaft, ce ish grua e mirë e jo vetëm ngaqë
ajo e pat paguarë më mirë pe të gjithave. Pastaj, pas vdekjes së boshnjakes,
çupa e nxori prapë kryqnë dhe e vari në gjoks.

E mirkë
është Roza e lezeçme, po ama si ndonjë ëmbëlsirë e pazënë me dorë. Ime shoqe
Rezarta, që i pret drutë shkurt, e këshillon të martohet, se po i ikën edhe
vafti. Pas llogarive, Roza duhet ta mbajë mend prishjen e kishave në Shqipëri. 

Të martohem
me shqiptarë moj?! murrtërohet vajza, - Kurrë! Po më dolli donjë amerikan, do
të mendohem. Po nuku dolli, do t’u përkushtohem lutjeve. Shqiptarët, m’i hiq
nga defteri! Unë pe atyre, lashë Shqipërinë! 

Po sëkur
të të propozoj unë njëckë, moj Rozkë? 

Cilin moj
Rezkë? Shqiptar është, me? 

Po
sigurisht, me! Unë nuku njoh amerikanë. Është një kushëri i imi. 

Rakinë
s’ta pi, duhanë s’ta duron… Bixhozit, i thotë më marsh pleshtat...! 

Keq më
vjen për një njeri kaq të mirë. E do të lutem për të, se qënka shenjt. 

Bile,
habitem se si na qënkësh edhe shenjt edhe shqiptar?!! çudi!

Vuri duart
e bashkuara në ballë e nisi të lutej vërtet.

E durova.
Më vjen keq për të zezën. Nuk i mbaj inat. 

Unë vete i
bëj donjë riparim. I shoh nga njëherë kutinë e kabllit që e ka të vjetër.

Dhe
komshia jonë është aq beqare dhe e vetmuarë, sa marr dhe Rezin me vete, kur kam
për t’i ndrequr galexhanë, për t’i zhbllokuarë tubnë e vaskës, a për t’i
fokusuarë kanalet që shfaqën meshat fetare, për të cilët Roza na qahet çdo ditë
se nuku para i dalin qartë dhe mirë.

Një natë,
verë paska qenë, sistemi i ftohjes na hodhi vickëla dhe unë dolla në tarracë,
t’i ipnja një të shkundur. Hedh sytë pa dashur nga dritarja e Rozës dhe nuku
deshnja t’u besonja: Roza kish qëndruarë si çdo mbrëmje para televizorit, kish
pështjellë gjunjët me krahë dhe dukej e përhumbur në kanalin 35, në atë kanal
ku femrat e meshkujt dalën lakuriq e përkëdhelën njeri-tjatrin.

Thash
njëherë të shkoj të marr time shoqe, por pastaj i thashë vetes: përse?! Përse o
Peçi, o derëzi, t’i tregosh Rezartës ca anë të fshehta të shoqes së saj, që ajo
nuku duhet t’i dijë e nuku do t’i dinje as ti, o Peçkë, sëkur Roza të mos kish
harruarë perdet e hapura!!!

Vazhdova
të punonja me sistemnë e ftohjes pa i hedhur më sytë as edhe një çast nga dritarja
e Rozës. Mbarova dhe ika me kokën e futur thellë mes supeve. Kur nxora kyçnë,
që të mbyllnja derën e tarracës, që asnjë të mos vinte e ta zinte Rozkën tonë
dyke soditur pornot, thashë ta shoh se mos, desh Zoti, Roza e kish kaluarë më
donjë tjatër kanal. Po ç’neee! Roza me kumandën e telvizorit në dorë, ia kish
mbërthyerë sytë një zezaku lakuriq, që përpiqej të flinte në të njëjtin krevat
me dy të bardha njëherësh.

Nuku e
mbylla hiç derën e tarracës. Xbrita me ngut deri në apartment tem dhe mora
kumandën e kutisë të kanaleve, që e kishmë njësoj si kumandën e Rozës. I vura
dy bateri, fringo të reja dhe provova ta kumandonja kutinë tonë njëherë, që pe
fundit të dhomës së gjumit. Kumanda kish fuqi dhe kutia u bindej urdhërave që
larg. U ngjita në tarracë dhe iu afrova buzës së saj, që nga kisha shpresë që
kumanda të arrinte të ndërronte dhe kanalet e Rozës. Larg ishin për të qenë, po
thashë ta shtyp njëherë, mbase arrinja t’ia ndërronja që atje.

E shtypa
kumandën në një kanal që jepte jetën e përdëllyerë të shënjtorëve. Figura e
shënjtorit dolli. Roza sefte nuku e kuptovi se si në televizor të saj, zezaku
hamshor iu bë shenjtor! Nuk po jepte shënja lëvizje. Unë kujtova se çupën e
kish zënë gjumi, por jooo! Roza ngriti me ashk kumandën që kish në dorë, ia drejtovi
ekranit si atentatorët e guerrileve dhe tak, e shpuri te zezaku që u shërbente
atyre dy bjondeve. Edhe Rozës iu bind kumanda e saj. Por ama m’u bind edhe mua
ce unë gjene ia shpura te shënjtorët! Ajo te hamshorët, unë te shënjtorët! Ajo
atje, unë këtu! Nuku kish të mbaruarë ky dyluftim e kjo punë!

U dorëzova
dhe e lashë Rozën të kulloste sytë. Bëra të ik, por aty më vajti dërmend t’i
shfaqnja Rozës një gjellë tjatër. Kërkova në errësirë numërat dhe gjeta me
telekumandën time pamjet e një meshe të shumëpritur, në Katedrale të Shën
Patrikut në Aveny të Pestë. Kori i famshmë i katedrales, po ekzekutonte diçka
të madhërishme. Në ekran shfaqshin gra të përlotura dhe ca murale që shpjemë o
zot t’i shëkoj! 

Por Roza
më kundërshtovi gjene dhe m’i hoqi edhe ato pamje. Ajo nuk desh t’i ndahej
kanalit porno oreee, dhe unë pashë-ç’pashë, u fërshëlleva ëngjëjve të mi të më
ndiqnin pas dhe e lashë Rozën me djajtë e saj. 

Kur u
këtheva nga puna të nesmen, e gjeta Rozkën dyke i treguarë zonjës sime se
ç’meshë madhështore qe bërë mbrëmë në Shën Patrik. Ia përshkruante Rezartës me
tërë bukuritë e korit, faqet e lagura nga lotët dhe muralet gjeniale (që të qe
për Rozën, nuk i ndërronte as me gishtnë e këmbës të zezakut!… Po ama unë e ajo
e dimim këtë!)

Roza e la
një çast tregimnë dhe m’u drejtua mua: 

Ore Peço,
ay televizori ka filluar e nuk m’i mban kanalet. Dua për shëmbull unë të shoh
një meshë: nuku më qëndron atje. 

Mos e
shtyp kumandën pa dashur, ti moj Rozkë! 

Po ç’ne-o!
Unë e le te mesha, figura më ik! Do vish të ma shohç një çikë? 

Do të
vijmë, moj do të vijmë. Ja thuaja Rezit, të ma kujtojë. 

Unë po
shpinja pjatat në të ndarën e guzhinës, kur Roza i dha gruas sime një lajm
befasues. 

E di se
ç’më ndodh mua Rezi? Do të ta dëftej, po ama, unë e ti, ëh! Se është nga Ay, i
Madhi atje lart! 

ç’është me
korbë?! dhe zonja ime afrovi kokën, aq sa sekretet e kanë lehtë të kalojnë urën
Gojëvesh Brixh. 

Kohët e
fundit më qëllon të shoh, përshëmbëll, filma, a donjë rrëshqitje mbi akull, -
nisi t’i pëshpëritë Roza sekretnë. Kur, fap (!), si me urdhër pe lart, më
ndërrohet figura vetë. Ja, kur mos i kem tërë! Më faniten shënjtorë, apostuj,
ëngjëj të parajsës, mesha të hyjnuara religjoze. Kushedi se ç’kumt do të jetë
ky, ëh?! Ec e lexoi kumtet po munde?!

Me bisht
të syrit pashë time shoqe që çapëlovi sytë e gojën tok. Kur shkuamë në krevat,
ajo ma tha me një fshehtësi të madhërishme, se si nga lutjet e përdëllyera që
bënte me orë të tëra para Shën Mërisë, Rozës paskëshin filluarë t’i shfaqshin
vegime qiellore.. 

Do të jetë
donjë kumt ky, Peço? Unë e kuptoj kumtin: ay thotë që ajo femër 

është
paracaktuarë nga i Gjithëfuqishmi që të bëhet shënjte! 

Kush-me,
Roza?! 

Eh Roza! 

Shënjte?! 

E-e,
shënjte! Ja ti Peço, si thua? 

Unë e
lexoj ndryshe kumtin, - i thashë. - I Gjithëfuqishmi i dërgon Rozës këshilla që
të martohet sa më parë, ce kush e duron!.. Le të marrë daç shqiptar daç
senegalez, po vetëm të martohet!… 

dymbëdhjetë: çlirimi i Nju Jorkut nga gjermanët 
Unë e
shpie Xha Jazon për ditë në kafenetë e Arthur Avenysë. Tëmën!.. Nuk e kam
kuptuarë kurrë ce njerëzit nuku i duanë hiç të sklerozuarit. Mua më mbërthejnë
historitë e çaprashitura të xha Jazos, që ka bërë një jetë aq larushe. Kujtesa
e tij, si donjë dhi e egër harbon në të gjitha skërkat e pllajat e jetës së plakut:
partizan, oficer në ushtri, kryetar kooperative, i deklasuar... Harbon dhia
harbon, por gjene te pllaja e partizanit vete qëndron. Vërtet dolli malit
ditëve të fundit, por ay partizan ka qef të mbahet mend! Me që i biri, bëri atë
gjëmën me arratisjen e tij nga Saranda, me not, Jazon e hoqnë pe kreut të
kooperativës, e përzunë pe organizatës së komunistëve e pastaj e syrgjynosnë me
gjithë familje në një fshat të Gorës. 

Tashi në
Shqipëri është një kohë, kur tërë mundohen të gjejnë një gërvishje nga diktatura.
Jazua e ka brazdën të gjakosur e i kthen kurrizë! Vete e lidhet pas të dalurit
në mal! Tëmën, se ç’mban mbi kurriz ky rruzull!

Tashi, me
të birë,. atë të arratisurin, janë mbledhur bashkë. Xha Jazos i pëlqen Nju
Jorku, ujrat që e çajnë dhe përndajnë qytetnë, pleksja e metrove, rekllamat e
stërmëdha. I duken të bukura dhe shpesh në bisedat e tij e fut përvojën e re në
kukumalen e madhe të asaj të vjetrës, ashtu siç futet në një libër me shumë
fletë, një fashikull tjetër, që nuku ka të bëjë hiç me atë libër. 

Në
rrëfenjat e tij Xha Jazua nuku gënjen. Skleroza nuk e njeh gënjeshtrën dhe bile
ajo nuku ka fare nevojë për të. Xha Jazua thjesht rrëfen ngjarje që edhe mund
të ndodhnin. Rradha e kohëve i është kokolepsur, por plaku nuk e vret mëndjen
t’i shpleksë e t’i rreshtojë. 

Ka një
urrejtje të pashuarë kundra gjermanëve. Një ditë më tha se Amerika duhet t’ia
dinte për nder brigadës së tij, që arrivi të mos mbetej këtu në Nju Jork këmbë
gjermani. Më thëthivi mjaft me këtë thënie dhe unë e afrova karrekllën. 

Po pinim
kafe në trotuaret e Arthur Avenysë. Pa arritur ta pyes, xha Jazua u kurdis. 

Po me t’i
qërruarë gjermanët nga viset tona, i ndoqmë tutje. Brigata jonë, sikur qe bërë
vetëm për gjuhetinë e tyre. Nxirri që këtu, qërroi që atje e bjeru prapa. Kur
dëgjonin Brigatën e 55, ata i zinte tartakuti. 

Unë nuku
di të ketë patur brigadë me atë numër, por kjo është nga lajthitjet më të
padëmshme të plakut!. 

Më
dyzetepesën, ishnë mbledhur tërë gjermanët nga ishnë e nga s’ishnë, në
Gjermani. Që atje nuk kishmë pse t’i lonim, se ata ishnë futur në vathë të
tyre. Pyet andej e pyet këtej: “More na thoni në ç’vend të botës ka akoma
gjermanë, t’u sulemi e t’u vemë drunë?” Hiç! S’vinin ankesa. Kur, na thanë:
kanë mbetur ca në Nju Jork. Do të vemë, thamë, do vemë e t’i qërrojmë edhe pe
andej! U mblodh edhe një herë brigata. O burra, thamë, dhe u nismë! E tërë
brigada! 

Loj bre
xha Jazo, vendit! Po si u futët në Amerikë? - nuk më ndënji goja mua. 

E do të
vërtetën? më tha. - Me viza fallco! E tërë brigata! Me pushkë e mitrolozë, me
tërë armatimnë! Vimë në aroport të Kenedit. Atje kishnë ca nga këta aparatet,
që të kontrollonin dëpër xhepa, për thika, për droga, për armë. Ishnë djegur
këta të zestë, pe 11 shtatorit.

Mua gjene
nuku m’u ndënj: 

Edhe
Njëmbëdhjetë Shtatori u fut këtu-o?!.. Po si nuku ju a zunë armët-o? 

Neve i
mbamim lart, bre, me të dy duart mbi kokë, se ata dëpër trup kontrollonin. 

Aty nuk
kishmë asgjë neve. Kaluamë të tërë. Asnjë batalon nuku na mbajtnë.Vimë neve, që
thua ti, e të përhapemi atë natë dëpër këto kodrat rreth Nju Jorkut. E ndezmë
zjarret tona. Llapsnin atë natë zjarret partizane, ca në Qafë Kuins, ca në
korrijet e Stejtën Ajlandit, ca në meratë e Bronksit e ca mbi stanet e Nju
Xhërsit. Batalonit të fundit nuk i kishnë ardhur mortajat. Ishnë ngatërruar kur
ndrruamë oropllanë në Zyrih. Por, Svisseri, - për shërbim që bëjnë, t’u pish
dollinë o në p.. të sëmës !, - u a solli mortajat të paprekura, po atë natë me
mikrobuse! Të fundit i pamë zjarret e tyre në pllajat e Bruklinit. E kishmë
rrethuarë Nju Jorknë e gjermanët shëkonin zjarret tona e me siguri po i zinte
data. Po ama, neve nuk e dimë hiç ku janë strukur. Gjatë natës erdhnë dhe
informatat e sakta: në Nju Jork, thanë, nuk ka aq gjermanë sa të nderohemi.
Kanë mbetur vetëm nja tridhjetë a dyzet, në Avenynë të Parë, në konsullatët
gjermane. Erdhmë që erdhmë, thamë, le t’u futim tmerrë dhe atyre dhe le të
thyejnë qafën në Gjermani!.. Të nesmen, me formacion luftimi, me pesë kollona,
mësymë Manhattanë! Drejt e në konsullatët gjermane! 

Me se
shkuatë-o? 

Me
sabuej-o, me metro. Itendenti na preu ca metrokarda dhe o burra! Neve muarmë
trenë B! Në vagon buçisnin këngët partizane ore!.. Kur mo i kem tërë, të kishe
qënë atje, nuku do mbaje mend gjë tjatër në jetë tënde! Me “ato maja
rripa-rripa”, me “kuq ësht ku lind e ku perëndon”… 

Paaa! Nuk
bezdisshin amerikanët-o? e çpova plaknë. 

Jooo,
ç’ne! Itendenti jonë i kish marrë masat, oree: sejcili pe neve kish kufjet e
tij në veshë e neve dëgjonim në to: “ato maja… seç gjëmojnë”. Amerikanët, ca
studentë, ca zezakë, ca filipinas që shisnin bateri dëpër vagona, tërë ishin me
kufjet e tyre. I tërë vagoni ish me kufje dhe pasagjerët tundçin nga ritmi. Po
ashtu tundçin edhe ca partizanë nga tonët, ca të rinj, ca çunakë të pabindur.
Ata me siguri kishnë vënë fshehur donjë këngë të Irma Libohovës. Se me “ato
majat e rripa-rripat” nuk tundesh dot de! Dukej bre, nuku qe ay ritëm! E
nejse… Vemë në konsullatë të gjermanëve. Rradhë e madhe atje bre: ca për viza,
ca për martesa. Zumë rradhë edhe neve, ç’të bënim?! U zgjat rradha si mos o
Zot! Kur erdhi sëra jonë, del një gjerman aty e na pyeti ce ishmë munduarë.
“Kemi ardhur të çlirojmë Nju Jorknë”, - i thamë. “Nga se?”- pyeti. “Nga ju,
gjermanët!” ia thamë copë. Kur i treguamë se ishmë Brigata e 55, ay u bë dyllë
i verdhë. Ashtu dyke iu dredhur zëri na tha se duhet të mbushmim një formular e
t’i bashkëngjitmim me kapce dy fotografi të brigatës. “Po më parë”, tha, “duhet
të dorëzoni armët. Është rregull!”. Veç njerëzit e egër nuku binden. I
dorëzuamë ç’të bëmim?!. Nuku bëhej shaka me gjermanë! Nëne, nëne! Mbushmë
formularë. Ne patmë çliruarë gjithata qytete, po me formular, jooo, nuku na
kish bërë vaki t’i thyemim gjermanët. E mbushmë formularë, vumë dy fotografitë
grup. Na thanë që kjo punë do të bëhet, por jo pa kaluarë 15 ditë. Ashtu ish
rregulli. “Rregullin e respektojmë”, u thamë dhe ikmë. Detyrën e kryemë… 

Po armët?
- ia kujtova unë. 

- Me armët
na ndezi groshi, se ata nuku na i jepnin prapë e ne i lamë. Kumandanti i
brigadës desh të na proçedonte për gjyq ushtarak, por pastaj erdh lajmi që edhe
në Shqipëri, depot e armëve ishnë shkallmuarë, ushtria qe bërë lesheli,
piramidat kishnë thyerë qafën e qënkësh formuarë Qeveria e Pajtimit Kombëtar e
në atë valë, na zuri dhe neve amnistia.

Mua nisnë
të më merrçin mëntë: partizanë, piramida, amnistirat… Po e mblodha shpejt
tutkën. 

Po e
çliruatë vërtet Nju Jorknë nga gjermanët? Dua të them, xha Jazo, a iknë ata pas
pesëmbëdhjetë ditësh, siç ju thanë? 

Duhet të
kenë ikur. As mos e bëj dëm pyetkën! Gjermani qen bir qeni është, po fjalën e
mban! Unë s’pata kohë ta marr vesh ce më binte bretku 14 orë në ditët, në punë
të zezë. Një dibran më futi në restorant të tij, laja pjata. Pa karta. Dibrani
paskësh qënë me Ballë, po paskësh qëlluarë burrë i mirë. Sefte flinja në shtëpi
të tij. I kënaqur unë, i kënaqur dhe ballisti, ce e quante fitore të frymës së
Mukjes… 

Po ce nuk
u këthyetë prapë në atdhe, pasi kryetë detyrën-o? 

Ce-o,
budallenj ishmë ne-o?!- ma bëri. - Qefi, or bir, ma kish të këthesha, po për
ideal, xha Jazon e ke trokë. Si do të vija prapë në Amerikë unë? Ku kisha, bre,
unë 13 mijë dollarë, të kërkonja prapë pashaportë fallco, apo të bridhnja dëpër
skafe?! Pasaj, ja vjen e t’i bije skafit, donjë hundë motovedete italane! Unë
nuk di as not or’i hëngsha tëmën!.. Kryesorja është që detyrën e kryemë. 

E kryetë
në Nju Jork, po në Shqipëri ke akoma gjermanë! 

Po çne-o,
ne e lamë vatanë pa këmbë gjermani!.. 

Ju e latë,
- i thashë, - po atje ka akoma. Janë në ambasadën gjermane në Tiranë. Pastaj,
ca të tjerë kanë erdhur si specialistë… Turistë varda… 

Ne e lamë
Shqipërinë, kur i thonë, gjerman-frii! Brigata të tjera atje ka. Sytë t’u dalën
e le t’i nxjerrën ato! Ce o, nga Pestepesa i presën të gjitha-o?! Lodrat të
politikës-mo, të këtyre qeveritarëve të soçmë. Këta i kanë tradhëtuarë idealet
e luftës!- tha me mllef dyke pështyrë përdhe.

Pyetjet
teme nuku kishnë fund. Më kënaqte xha Jazua me shashërditë e tij! 

Qëndruatë
në Shtetet e Bashkuara, si brigadë? 

Pas
fitores, u mblodhmë në Central Park, të gjithë batalonet, prapavija,
ndërlidhja… Na foli komisari. Na përgëzovi për fitoren dhe na tha se, si
shpërblim, shtabi kish vendosur që të na jepnin nga dhjetë vjet lejë, të
pushomim, të gjemim këtu donjë të afërm, nga kurbetlinjtë e vjetër e të rinj.
Ay, bile, na ftovi që të aplikomim për llotari grin kard. Tetë batalone i
mbushnë aplikimet, kurse një batalon, i gjashti, kërkovi i tëri strehim
politik. Ata e qelpnë fare! Kumandanti i tyre më vonë u shpall armik, me ata të
kastës. Dukej, ajo! I tillë ishte qeni. U dënua me vdekje në mungesë. Tashi
shëtit këtu me limuzinë, bën biznes me Shqipërinë, vete atje, ha dreka e darka
me Nanon e nuku guxon qeni t’i rrëfejë Nanos se ç’dënim i rri mbi kokë. Nanua
po, s’ka kohë të hapë qitapet e vjetra!… Neve këtu vazhdojmë e mblidhemi dëpër
përvjetorë, festojmë… Donjëherë NY Fire Departmenti, i zjarrfiksave, na jep
lejë të ndezim donjë zjarr dhe na gjobit kur e ndezëm të madh. Neve tashi i
bëjmë zjarret gjithnjë të veckël e më të veckël, bëjmë shuk tri katër gazeta
Nju Jork Tajms bashkë, sa për të bërë adetnë, kujtojmë kohët e arta, ndezëm
donjë Marllboro dhe e thëthijmë nga njëzë herë e ia kalojmë shokut, me rradhë,
si njëherë e një kohë, çmallemi, shkojmë të organizuarë në kazinotë e Atllantik
Sitit…

E kështu
rrjedh jetaaaa or biiir!…. 

trembëdhjetë: Hije në Filadelfia 
Një
xhaxhaj i sime shoqe, arratisur më pesëdhjetenjënë, kish humbur dëpër Amerikë,
si gjilpëra në kashtë. 

- Këtu
duhet të jetë , - ngulte këmbë Rezi. - Ama e gjetmë, ia hodhmë fukarallëkut, se
ay është i krimbur në para. Nuk është martuar kurrë! E na takon: pak vojtmë ne
pe arratisjes së tij?! 

Vazhdova
ta kërkoj po aha, gjëndej Xhipja!

Po duhet
të vijë dita, ore! Erdhi, e gjeta. Më telefonuanë nga kompania teme, Ist River
Taksi end Limuzins:

- Bëj gati
taksinë - më thanë, - dhe nesër do rrish tërë ditën andej nga Pensilvenia. Të
caktuam ty, me që je shqiptar.

Zoti
Bexhet, që desh taksinë, na kryesokej dhe ai një parti fringo të re, në Tiranë.

Amerikën e
shkelte për herë të parë dhe desh para, ce financat i kish trokë. Vite të shkuara,
mysafiri paskej qënë mësues marksizmi në një shkollë të mesme. Rrugës ay më
thosh se kjo e kish bërë që të ishte antikomunist i prerë, ce komunizmën kish
patur rast ta njihte që brënda.

Vizitën e
parë e bëri te një nga antikomunistët më të thekur të këtejshmë, që banonte në
Filadelfia, që kur qe arratisur nga mëmëdheu më ‘44. Që atë kohë Emin
Brahimllari pat formuarë këtu në mërgim, një qeveri hije, si i thonë dhe e pat
pritur rënien e Hoxhës, siç pret fukaraj beharë. 

Plaku
banonte në një shtëpi të bukur, me dy kate, në majë të së cilës valonte flamuri
shqiptar, që mezi i dallohej shqiponja, ngaqë e kuqja kish marrë një të nxirë
të përgjithëshme.. 

Portën na
e hapi gruaja e Eminit, një turkeshë, shumë më e re se i shoqi. Dukej si donjë
yll Hollivudi, veçse i kish korrur vetullat më të dy anët e i kish lënë ato
vetëm sa dy vazhda të hequra me stillolaps. Gruaja na shpuri drejt e në dhomë
të madhe, ku priste plaku, që siç ia desh sëra një kryetari qeverie, paçka në
mërgim, nuku na e dha dorën hiç, por na shëkonte të dyve me mosbesim, që prapa
gjyslykëve. “Tëmën, po unë bre, ç’dua këtu?” pyeta veten kur erdhi rradha e
gjyslykët e plakut u vërtitnë mbi mua. 

Shikimnë e
plakut e kisha akoma mbi vete, kur u hap dera e një burrë tjatër, hyri brënda.
Edhe ky, pa na dhënë dorën, vajt e ul pranë zotit Emin. 

- Prapë
autobuzi! Na u prish. Pritmë sa na dërguanë një tjatër. - i pëshpëshi plakut i
porsaerdhuri, para se ky ta prezantonte 

Kisha
thirrur edhe ministra të tjerë, - na tha i zoti i shtëpisë, - po janë dëpër 

punëra e
nuku muarë dot lejë. Zotëria këtu me mua është Nexhip Sekseri, nga Gollokamja e
Korçës. 

Xheç
kërceva përpjetë. Ky na ish Xhipja, xhaxhai i Rezit. Sa e kisha kërkuarë

këtë
njeri! Xhipja, larg pe fotografive, vinte i dobët, sëkur vuante nga stomaku e
leshkat i kishnë lënë shëndenë.

Bexheti
nisi të bënte njohjet e mua më paraqiti si kryetar të degës së partisë së tij
në Nju Jork, që gjoja nëmëronte gjer tashi katërqind antarë. Po unë mëndjen e
kisha gjetkë dhe po dridhsha i tëri. 

Jam, - iu
drejtova më shumë Xhipes se të zot të shtëpisë, - i shoqi i Rezartës, 

mbesës së
zotërisë suaj. Dhe po bësha gati të ngrisha më këmbë që të hidhshim me Xhipen
në krah të njërit tjetrit. Xhipes nuk i lëvizi qimja. 

A kini një
vëlla në Gollokamje? e pyeta mëdysh. 

Po, - i a
bëri Xhipja si i hutuarë për këtë të papritur. 

- Të bijën
e tij, e kam unë grua! 

E gjene i
bëra këmbët susta, që t’i vërsulsha në gjoks e të qamim një copë herë.

Ëhë, - ia
bëri Xhipja dhe e hodhi njërën këmbë mbi tjetrën. 

Edhe të
tjerët aty, mbetnë ca si ngushtë, nga që Xhipja dukej sëkur nuku do të

lëvizte as
po t’i qe ngjallur e jëma. Bexheti i Tiranës e prishi heshtjen dhe i pyeti
zotërinjtë, ashtu kot, në kishnë dërmend të dilnin një vizitë asaj Shqipërie. 

Të
çlirohet nga zgjedha komuniste njëherë! ia bënë me një gojë Emini 

me Xhipen.

Një tjatër
në vend të Bexhetit do t’u thosh që tashi antikomunistët e shquarë,

hynin e
dilnin në mëmëdhe. Por mysafiri pe Tirane nuku desh ta linte shtegnë që i dolli
përpara e hyri drejt e në thela. 

Mbase, -
tha, - kur të vijë në pushtet partia ime, që me komunistët i ndan një 

oqean! Për
pushtetnë po lëftojmë, po për këtë na lipset ndihma juaj e çdo lloji qoftë ajo,
që nga ajo më e madhja, moralja, gjer te ajo më e vogla, financiarja!

Unë
shëkonja Xhipen dhe me gojë të hidhur, habitsha si dëgjonte me aq kujdes fjalët
e mysafirit dhe si nuku po i hidhte sytë asnjëherë këtejza, nga burri i mbesës.


Bexheti ia
la llafnë Eminit. 

Ta nisim
nga ndihma që kërkoni, - tha ky, - nga ajo më e parëndësishmja, siç 

the zotrote:
paratë. Mos prisni asnjë kacidhe! Ne jemi të shkundur. Gazeta jonë ka 32 vjet
që nuku del më. Ministrave të mij, tërë atdhetarë të orës së parë, u bje
bretku. Të moshuarë, të gjorët, punojnë akoma në ndërtime e pastrime. Koha
vajti e gjatë e na këputi. Nuku gjen asnjë qeveri hije, që të ketë duruarë kaqe
gjatë. Shtatë ministra hije më kanë vdekur gjer tashi. Edhe ky hija që kam
këtu, - e tregovi Xhipen.- punët ministrore, kur i jep lejë një çunak menaxher,
i bën me autobus.

Atëças
turkesha hyri kokunjur e në një tabaka i solli të shoqt një qelq me ujë dhe një
kokër hapje, që ta pinte, ce, si dukej, plaku kish orarë. 

Viagra! më
pështyu në vesh zëunjur Bexheti. Është nga ato që pi unë, të 

shtunave
të fundit të muajit. Kushtojnë shumë të bekuarat… Ky e pi në syt’tonë, që të na
dëftejë se është akoma gjallë. 

Kështu që
na mbetet t’ju japëm, - vazhdovi plaku, - vetëm pështetje morale. U 

bën punë? 

Si drita e
diellit! - ia kthevi Bexheti dhe unë ndjeva si iu tha, të gjorit, gjuha në 

gojë, ce
me siguri kuotat e tërë partisë, nuk i dilnin as për paratë e taksisë. 

Atë do
t’ju a japëm! vendosi plaku dhe pa nga Xhipja im, i cili vetëm 

tundi
kokën, siç bëjnë ministrat kur miratojnë buxhetet. Thashë se mikut pe Tirane do
t’i binte të fikët, po nuk i ra. Po më parë, - tha kryetari i qeverisë, - kemi
ca pyetka… Ini lidhur me këto partitë e tjera shqiptare këtu, në Amerikë? 

Jo, - u
mbllaçit Bexheti e gënjente si derri. 

Se duhet
ta dini që me to, qeverinë time, e ndan thika! T’i kemi të qërruara 

hesapet!
Po vetë juve, kini qënë gjë në partinë e Enverit? 

Jooooo!
çne! ia pritmë me një gojë Bexheti që gënjente e unë që 

s’gënjenja.


Bile, ky
Peçua, ka bërë edhe burg, - vazhdovi Bexheti dhe m’u afrua mua, 

që pa
pritur i dolla më i vlefshmë si i burgosur, se shofer. Unë fryva gjoksnë me
krenari, dyke vështuarë xhaxhanë e zonjës time drejt e në ninëz të syrit. 

Dy burrat
lanë Bexhetnë dhe m’u kthyenë mua. 

Ti përse e
hëngre burgun? ç’arrite t’u bësh komunistave? më pyeti hija më e 

lartë dhe
u gëlltit për ta shtyrë më tatëpjetë tabletkën që pivi. 

Asgjë! i
thashë me krenari. 

Donjë
sabotim-a, donjë atentat-a? pyeti xhaxhai i Rezit me shpresë. 

Ncë, ncë,
ncë! ia këtheva akoma krenar. Asgjë! Më burgosnë kot! 

Dhe nuku
po e kuptonja, hajvani, që po i bënja varrë vetes. Që të tre tani u

kthyenë e
po më shëkonin me përbuzje e inat tok. Tëmën o dë …çkë të sëmës! I lanë të tëra
e po më bënin gjyqnë mua, këtu dë mes të Amerikës! Të më hipi një i kuq nga
turpi, që s’e donja veten. Nga të tërë aty, unë kishnja të kaluarën më të ndohtur:
edhe nga Profesori i Marksizmit edhe nga xhaxhai i gruas edhe nga ky
kryeministri, që pe 50 vjetësh, s’e lëvizte ****ën nga Filadelfia. 

U betova
që nuku do e zinja më kurrë në gojë burgun, faqen më të zezë të historisë time!


Këtë, - i
tha për mua kryeministri hije Bexhetit, - nuku dua ta shoh më këtu! 

Dhe u ngit
më këmbë për të na përcjellë. Nuku ma dha dorën hiç. Ama, të them të

drejtën,
unë e kisha kuptuarë që nuk e meritonja. Ula kokën dhe dolla jashtë pas
Bexhetit.

Te vetura
e vura re, që xhaxhanë e Rezit e kishmë prapa. Ay përqafovi Profesorë e
Marksizmit, kurse mua më zgjati si me neveri, që mos më takonte gishtrinjtë,
një pecetkë pe letre, ku kish shënuarë adresën e tij. 

Kjo është
për Rezin, - më tha. Për time mbesë. Të më kërkojë në bodrum të 

këtij
billdingu. Po sakën se vjen tok me ty! Ti, të mos ma shëkosh derën! 

U nismë.
Nga pasqyrka pashë e dhe për ca kohë ministrin e asaj qeverisë, që

priste
akoma të çlirohej Shqipëria. Ay rrinte buzë rrugës për donjë autobus, që ta
shpinte në rezidencën e tij, në bodrumnë e atij pallatit që thosh adresa në
xhep tem. Kurse bri meje, turivaruri Profesor i Marksizmit nuku më fliste,
sëkur tërë takimnë ia kisha dhjerë unë, me burgun e sidomos që e kishnja bërë
pa faj!..

* * *

Xha Emini
kish vdekur po atë ditë, do një orë pasi kish pirë viagrën.Unë e Rezarta pritmë
sa e varrosnë dhe ia mbajtmë për Filadelfia. Gjetmë adresën, gjetmë edhe
shkallët që xbrisnin në bodrum të pallatit. Vetë unë, u fsheha dhe lashë time
shoqe të xbriste dhe ca e të trokiste te dera e xhaxha Xhipes. 

Kush
është? u dëgjua zëri i Xhipes që brënda. 

Jam
Rezarta, xhaxha. Mbesa, çupa e tët vëllaj, Qazkës. 

U bë një
heshtje, pastajza u dëgjua zëri i natosur i Xhipes: 

Juve ini
të tërë komunista! Qërromu nga porta! 

Rezin e zu
të qarët.

Po ç’thua
kështu o xhaxha?! Hape një herë të të ze për qafe e mos më 

tako më,
ce nuku dua asgjë pe teje. - Ajo zuri të fërkonte derën e lotët nisën t’i
kullonin çurkë. - Hape, të… të ndahemi.

Nuku e
kishnja parë time shoqe të qante ashtu dhe e kuptova që kjo e qarë ish ndryshe.
Nuk ish për atë shpresën, se mos me të takuarë Xhipen punët tona këtu, do na
vinin më mirë. Jo, jo ish tjatër gjë. Ish një humbje e tmerrshme bre, që atëças
nuk e përcaktonja dot. Gruaja m’u plas para portës të një njeriu që më parë as
i dhimbte hiç dhe tani po e gjente, jo hije, po të vdekur fare. Me një kotkë në
fyt, nxitova ta ngrinja ce e kishnë përmbytur lotët. 

Qërrohuni!
ulërinte xhaxhaj që ish larg nga ne saç është e trashë dërrasa 

e derës.
Tërë komunista jeni! Ti e im vëlla, jot ëmë e gjithë të tjerët!.. Të
internuarë, të burgosur, të vojtur a të lumtur: jeni tërë komunista! 

Ata që e
dinë sa mban Filadelfia nga Nju Jorku e kuptojnë më mirë sa zgjati e qara e
Rezartës sime të gjorë. 

Në shtëpi
atë natë u bëra tapë me raki, si kurrë donjëherë në jetën teme. Mbaj mënd që me
gojën shafran, këpusnja gjepura. 

Ti je grua
hije, - i thosha Rezit. Ti je mbesë hije e xhaxhajt hije… Kur 

dielli
është i shëmtuarë si ky, ç’pret nga juve, hijet!… 

